Rakyat Malaysia pulang jalani kuarantin wajib

KUALA LUMPUR: Mulai semalam rakyat Malaysia yang pulang ke tanah air perlu menjalani proses kuarantin wajib  selama 14 hari  di stesen kuarantin  ditetapkan, kata  Menteri Kanan (Kluster Keselamatan) Datuk Seri Ismail Sabri Yaakob.

Beliau  berkata, seramai 1,244 rakyat telah pulang ke tanah air Khamis lepas melalui Lapangan Terbang Antarabangsa Kuala Lumpur (KLIA) dan Klia 2 dari China, Indonesia, Qatar, UAE, Singapura, Kemboja, Jepun, Laos, Belanda, India dan Korea.

“Seramai 1,243 individu telah diperintah untuk menjalani proses kuarantin wajib di kediaman mereka, manakala  seorang  telah dibawa ke hospital,” katanya dalam kenyataan semalam.

Ismail Sabri berkata, Kementerian Kesihatan (KKM) telah membuat  saringan ke atas 24,701 individu di pintu masuk KLIA dari 10 Jun hingga 23 Julai.

Katanya, daripada jumlah itu, seramai 24,621 individu didapati negatif Covid-19 dan sedang menjalani  proses kuarantin wajib di kediaman masing-masing, manakala 80 individu lagi didapati positif dan dihantar ke hospital untuk rawatan.

Mengenai  Ops Sanitasi Awam  Ismail Sabri berkata, sebanyak 10 operasi sanitasi  di Sabah dan Pahang dijalankan Khamis lepas, melibatkan enam anggota  Jabatan Bomba dan Penyelamat Malaysia serta 122 anggota pihak  berkuasa  tempatan.

Sementara itu beliau  berkata, Kementerian Perdagangan Dalam Negeri dan Hal Ehwal Pengguna (KPDNHEP), membuat pemantauan harian ke atas 12 jenis bekalan barangan di 720 premis perniagaan Khamis lepas.

KPDNEHP  turut  melakukan 1,745 pemeriksaan khas  pematuhan  prosedur operasi standard (SOP), Perintah Kawalan Pergerakan Pemulihan (PKPP) dan mendapati 1,699 premis mematuhi SOP, 45 premis diberi nasihat, manakala sebuah premis diberi amaran kerana tidak patuh SOP.

Menurut kenyataan itu, bekalan barangan keperluan juga mencukupi dan mampu menampung keperluan dalam negara yang berterusan serta mudah diperoleh.

Mengenai kawalan sempadan negara, Ismail Sabri yang juga Menteri Pertahanan berkata, 2,105 pendatang tanpa izin, 572 tekong dan 126 penyeludup, ditahan sejak  1 Mei hingga 23 Julai  dalam Operasi Benteng.

“Turut ditahan 79 bot dan 224 kenderaan yang terlibat dalam percubaan menceroboh sempadan negara,” katanya.

Dalam pada itu beliau berkata, PDRM menahan  227  individu atas kesalahan ingkar arahan PKP semalam, dan daripada jumlah itu, 62 individu direman manakala  seorang lagi  dijamin dan 164 individu  dikenakan kompaun.

Katanya, Task Force Operasi Pematuhan  diketuai  PDRM membuat 65,434 pemeriksaan Khamis lepas bagi memantau dan menguatkuasakan pematuhan  SOP PKPP. – Bernama

See author's posts


Pusat kuarantin di hotel dikawal ketat

NUR AIN OTSMAN

KUCHING: Anggota keselamatan mengawal ketat dua buah hotel di sini (Rajah
Court Dormani dan Hock Lee) yang dijadikan pusat kuarantin Orang Dibawah
Pengawasan (PUS).

Hotel itu dijadikan pusat penempatan semua rakyat Sarawak yang pulang dari
Luar Negara, Semenanjung, Sabah dan Labuan.

Tinjauan di hotel berkenaan semalam mendapati bangunan tersebut dipagari
dengan garisan polis bagi memastikan tiada orang luar masuk ke kawasan itu.

Selain diawasi Polis DiRaja Malaysia (PDRM), PUS turut dikawal anggota
Jabatan Pertahanan Awam Malaysia (APM) serta Jabatan Sukarelawan Malaysia
(RELA).

Menurut kenyataan media yang dikeluarkan oleh Jawatankuasa Pengurusan
Bencana Negeri Sarawak, seramai 91 PUS dikuarantinkan di Rajah Court Dormani
manakala 86 di Hock Lee.

Menurut salah seorang pegawai polis yang tidak mahu namanya didedahkan, PUS
dikuarantin selama 14 hari di kedua-dua hotel berkenaan.

“Tahap kesihatan mereka akan diperiksa setiap hari oleh pegawai
kesihatan.

“Sekiranya menunjukkan simptom Covid-19, mereka akan dihantar ke
tempat kuarantin yang menempatkan Orang Yang Disyaki (PUI),” katanya.

Difahamkan, hanya ahli keluarga terdekat dibenarkan menghantar barang
keperluan melalui pegawai kesihatan atau anggota APM yang bertugas di situ.

Kesemua PUS turut disediakan sarapan pagi, tengahari dan makan malam
menerusi dana disediakan oleh kerajaan negeri.

Selain di Kuching, PUS juga menjalani kuarantin di Hotel Mega dan Somerset
(Miri) dan Purnama (Limbang).

See author's posts


Laluan Kuching-Samarahan perlu pelan jangka panjang

SEORANG rakan ketika diajak untuk makan tengah hari di Kota Samarahan, berpesan supaya jangan memberi notis singkat. Alasannya secara sinis ialah perjalanan dari Kuching ke Samarahan kini adalah sama seperti perjalanan dari Kuching ke Sri Aman yang memakan masa tiga jam. “Kalau mahu makan tengah hari, saya kena bertolak dari pagi lagi,” katanya selamba.

Kelmarin, iaitu hari pertama sekolah dibuka untuk 2023 dilaporkan jalan sesak teruk di laluan Kuching-Samarahan, apatah lagi waktu hujan pada sebelah petang. Ada yang mendakwa hingga empat jam baru sampai bandar raya Kuching dari Institut Pendidikan Guru (IPG) di Jalan Dato Mohd. Musa, Kota Samarahan.

“Teruk sangat… bayangkan dari IPG ke IJN (Institut Jantung Negara) biasanya mengambil masa kurang 10 minit, tapi malam tadi (kelmarin) mengambil masa lebih sejam,” keluh seorang rakan.

Kemudian apabila membaca komen nitizens dalam media sosial, rata-ratanya turut meluahkan perkara sama. “Kalau bukan jem (jalan sesak) bukan Jln Kuching-Samarahan namanya. Ia dah sinonim,” kata seorang nitizen.

Seorang lagi menyatakan bahawa dia dari Everwin dalam perjalanan balik ke BDC, tiga jam perjalanan baru sampai Jambatan Kuap. Namun, ada juga nitizens menyarankan guna laluan jauh bagi mengelak jalan sesak iaitu dari Bulatan Intan, tembus ke Batu 15 dan seterusnya ke Batu 7, untuk ke Kuching.

“Xda choice, mok elak jem pake jak bt15. Biar pusing jauh janji clear. Masa lekat di jem sama jak masa pake jalan jauh,” kata seorang lagi.

Perlu jalan tiga lorong

Seorang nitizen pula memberi cadangan berbunyi:  “Samarahan polah tiga lane baruk nya..Kereta dah murah..Penduduk makin ramai..Teringat zaman 2008 dolok masa belaja di uitm..Pake moto sik berhelmet pegi tabuan.Sunyik sepi jeraya.. kiri kanan lagik utan.”

Malah, dalam Tik Tok malam kelmarin, dimuat naik video dengan tajuk ‘3 jam stuck jem dekat Samarahan, pkul 2 kluar Unimas now dah pkul 5, jem pecah palak’

Keluhan dan kesengsaraan melalui lebuh raya Kuching-Samarahan terutama kesesakan teruk pada waktu puncak bukan perkara baharu. Semua orang dah tahu, dah maklum, dah mendengar keluhan itu… daripada pemimpin atasan hingga budak sekolah rendah. Dah ramai yang merasainya.

Malah, pihak berwajib termasuk agensi kerajaan yang terbabit, tahu akan masalah itu. Maka pelbagai usaha dilakukan termasuk menukar bulatan kepada persimpangan lampu isyarat, yang dijangka siap seawal November tahun ini.

Namun, apakah jaminan masalah kesesakan boleh diatasi apabila bulatan ditukar kepada persimpangan lampu isyarat?

Bagi mereka yang biasa memandu di Kuala Lumpur, rasanya kesesakan di lebuh raya Kuching-Samarahan, mungkin lebih teruk kerana ketiadaan ‘escape route’ (laluan keluar). Di ibu negara, jalan memang sentiasa sesak lebih-lebih lagi pada waktu puncak tetapi banyak laluan keluar, untuk sekurang-sekurangnya mengelak laluan sesak, bagi yang tahu selok-belok jalan di Kuala Lumpur.

Sebaliknya, tiada atau kurangnya laluan keluar apabila memandu dari Kuching ke Samarahan atau sebaliknya. Sekurang-kurangnya ada beberapa laluan di pertengahan jalan yang menembusi kawasan perumahan sebagai jalan alternatif atau jalan pintas. Tidak mengapa kalau jauh sedikit asalkan boleh mengelak laluan utama Kuching-Samarahan.

Tiada pilihan keluar

Ketiadaan laluan keluar itu menyebabkan semua kenderaan tertumpu di laluan sama, sekali gus menyebabkan jalan sesak. Mungkin pihak berkuasa ada rancangan jangka panjang untuk terus menangani masalah kesesakan ini.

Hakikat yang perlu kita terima ialah pertambahan jumlah kereta saban tahun dan pembangunan pesat Samarahan yang menjadi pusat ilmu dengan terdirinya Unimas, Universiti Teknologi MARA (UiTM) dan IPG. Bayangkan ribuan pelajar dan pensyarah di situ, situasi jauh berbeza sebelum Univerisiti Malaysia Sarawak (UNIMAS) dibuka pada 1992 sebagai universiti pertama beroperasi di Kota Samarahan.

Pada 2018 pula, Samarahan menjadi tumpuan orang ramai dari Kuching yang mahu balik kampung di kawasan perkampungan pesisiran sepanjang Batang Lupar hingga Batang Rejang apabila siap jambatan Samarahan di Kota Samarahan. Inilah jambatan pertama dilalui terutama mereka yang mahu ke Sibu dari Kuching menggunakan jalan pesisir dan begitu juga sebaliknya.

Semua ini menyumbang kepada kesibukan Lebuh raya Kuching-Samarahan.

Samarahan akan terus membangun sebagai pusat pendidikan dan perubatan. IJN dan Institut Penyelidikan Gambut Tropika Sarawak (TROPI) sudah pun ada di Samarahan, manakala Pusat Penyakit Berjangkit Sarawak (SIDC) dan Pusat Kanser juga akan diwujudkan di situ nanti. Ini bermakna, dalam tempoh enam tahun lagi, pelbagai kemudahan dan institusi penting berkaitan penjagaan kesihatan bakal wujud di Kota Samarahan.

Dengan itu, perancangan jangka panjang untuk melebarkan lebuh raya Kuching-Samarahan atau mencari laluan alternatif lain perlu dilakukan. Usaha bersepadu penting dalam usaha untuk menyuraikan masalah kekesakan lalu lintas.

Premier Sarawak, Datuk Patinggi Tan Sri Abang Johari Tun Openg sebelum ini pernah menyatakan bahawa, pemasangan lampu isyarat pintar dan projek pelebaran jalan sebagai langkah mengurangkan kesesakan jalan raya di Samarahan hanya langkah sementara.

“Sebab itu kita merancang untuk membina jalan lencongan bagi menyuraikan kenderaan yang boleh membantu mengurangkan kesesakan lalu lintas di sepanjang jalan utama.

“Selain jalan biasa, pembinaan jalan lain sedang dilaksanakan untuk menghubungkan Tanjung Bako ke Jambatan Sejingkat yang baharu dan terus ke Petra Jaya,” katanya ketika berucap merasmikan sambutan ulang tahun ke-25 Majlis Perbandaran Kota Samarahan (MPKS) November lalu.

Ini juga bermakna, Kerajaan Negeri sudah ada perancangan jangka panjang dan menyedari sepenuhnya situasi kesesakan di lebuh raya Kuching-Selatan.

Apa pun, biar kita tengok keadaan lalu lintas setelah siapnya projek menukar bulatan kepada persimpangan lampu isyarat, yang dijangka siap seawal November tahun ini jika tiada karenah kontraktor.

* Penulis adalah Penasihat Editorial Eksekutif Utusan Sarawak

See author's posts


Tirai besi ‘ruang terbaik’ pemulihan rohani

MARANG: “Memang benar kalangan dalam banduan ini pernah jadi  pembunuh, perompak dan segala perbuatan jijik, tetapi ia tidak bermakna pengakhiran mereka adalah di neraka”.

Demikian menurut Ustaz Ariff Udin  yang telah berkhidmat sebagai Pembantu Hal Ehwal Islam di Penjara Marang sejak lapan tahun lepas.

Katanya, penjara bukan sekadar tempat untuk menjalani hukuman, malah ia merupakan ‘ruang terbaik’ untuk pemulihan rohani dengan mengenang kembali kesilapan, memohon keampunan dan menilai sejauh mana hubungan dengan Tuhan serta keluarga.

“Masa mula-mula kerja dulu pernah juga terfikir macam mana nak berhadapan dengan banduan. Tak tergambar  tetapi apabila sampai …rupanya ia satu tempat yang paling subur untuk meneruskan agenda dakwah ini. Ada (penghuni) yang ‘zero’ agama.

“Melihatkan kesungguhan mereka maka betul lah apa yang saya jangka bahawa banduan boleh berubah. Di Penjara Marang ini ada dalam 30 orang yang telah bergelar tahfiz atau paling kurangpun telah menguasai lima juzuk al-Quran,” katanya yang sebelum ini pernah berkhidmat di kawasan Orang Asli.

Pandangan Ariff amat bertepatan dengan keadaan di Penjara Marang dan menerusi tinjauan Bernama baru-baru ini, didapati penghuninya yang beragama Islam tekun membaca al-Quran dan rutin itu berlaku  setiap hari bermula jam 9 pagi hingga 3 petang, bukan hanya pada bulan Ramadan.

Kalangan penghuni yang ditemui penulis juga menunjukkan sikap yang baik serta tertib hingga ada kalanya penulis terkejut apabila dimaklumkan status banduan tersebut yang sebenarnya sedang menjalani hukuman penjara kerana kesalahan berat termasuk kes bunuh.

Seorang daripada banduan yang ditemui, Kasim (bukan nama sebenar), 53, sudah beberapa kali khatam al-Quran sejak dimasukkan ke penjara pada 2004, atas kesalahan merogol anaknya sendiri.

Dia yang diperintah menjalani hukuman penjara selama 36 tahun dan sembilan sebatan memaklumkan bahawa telah memohon ampun kepada anaknya itu dan reda menerima hukuman walaupun dihina dan dicemuh oleh masyarakat.

Menurutnya dia sebelum itu tidak pernah mendapat didikan  agama dan berikutan itu nafsu menguasai diri hingga tergamak melakukan perbuatan terkutuk itu, namun keikhlasan anak perempuan dan isteri memaafkannya selepas beberapa tahun menjalani hukuman di situ amat bermakna.

“Saya telah mohon ampun pada semua termasuk lima orang anak saya dan isteri juga saya telah ceraikan untuk bolehkan beliau jalani kehidupan lebih baik. Saya tidak pernah minum arak, tidak pernah berjudi dan merompak tetapi nafsu jahat ini menguasai diri. Mungkin tika itu saya tiada iman yang kuat,” katanya yang pernah bekerja sebagai buruh kasar.

Keperibadian terkini Kasim yang bercakap dengan penuh tertib serta tekun bekerja pastinya berbeza dengan masa lampau dan setelah 16 tahun di penjara Marang, dia kini menjadi rujukan banduan baharu terutama dalam mendapatkan kekuatan jiwa untuk terus kekal positif.

Kasim mempunyai kepakaran dalam pertukangan dan mahir mengukir pelbagai corak bunga pada kayu hingga membolehkannya  bekerja dan peroleh pendapatan di bengkel yang disediakan pihak penjara. Lebih menarik, Kasim kini mampu membayar zakat.

Sementara itu, pandangan Ariff turut disokong oleh rakan sekerjanya Ustaz Mohammad Solahuddin Razali yang telah berkhidmat di situ selama lima tahun dan menurutnya kebanyakan banduan menunjukkan perubahan ketara meskipun pada awalnya ada yang seolah-olah tidak minat mendalami agama.

Tidak dinafikan, beliau pernah beranggapan agak sukar untuk mengajar banduan yang telah menyimpang jauh tetapi menerusi pendekatan istimewa dengan memberi imbuhan kepada yang aktif menjawab soalan akhirnya berjaya menarik minat mereka.

Pengarah Penjara Terengganu Timbalan Komisioner Penjara Ahmad Saidi Hamzah berkata, banduan di Penjara Marang berjumlah 2,455 orang dan majoritinya terlibat dalam program pemulihan kerohanian.

“Program ini ada beberapa fasa yang turut menyelitkan aktiviti agama. Ia melibatkan banduan yang menunjukkan minat …tiada paksaan tetapi biasanya mereka dengan rela hati akan tampil dan setiap tahun mendapat sambutan.

“Besarlah harapan kami agar orang awam mengubah persepsi mereka terhadap banduan …ramai ustaz-ustaz yang telah berjaya mengubah mereka.

“Masyarakat perlu beri mereka peluang kedua  apabila mereka bebas, hendaklah terima mereka terutama keluarga. Para majikan juga berilah mereka pekerjaan kerana dengan pekerjaan dan sokongan masyarakat, insya-Allah mereka tidak akan ulang kesalahan lama,” katanya. – BERNAMA

See author's posts


Siap siaga hadapi gelombang Omicron

PENJELASAN … Menteri Kesihatan Khairy Jamaluddin bercakap pada sidang media status terkini kes penularan Covid-19 di Kementerian Kesihatan Malaysia (KKM) semalam.• Foto BERNAMA

PUTRAJAYA:  Kementerian Kesihatan (KKM) bersiap siaga menghadapi gelombang Omicron berikutan peningkatan kes Covid-19 dengan mengaktifkan semula National Covid-19 Rapid Response Task Force (RRTF).

Menteri berkenaan Khairy Jamaluddin berkata jawatankuasa khas itu akan melaksanakan tindakan pantas mengawal penularan di sesebuah negeri atau kawasan.

“Antaranya tindakan awalan pantas berkenaan adalah menambah dan mengubah suai katil bukan Covid-19, membina hospital medan dan penyumberluaran pesakit ke hospital swasta.

“RRTF ini akan dipengerusikan secara bersama oleh Timbalan Ketua Pengarah Kesihatan (Kesihatan Awam) Datuk Dr Chong Chee Kheong dan Timbalan Ketua Pengarah Kesihatan (Perubatan) Datuk Dr Asmayani Khalib yang akan membuat pelaporan terus kepada saya,” katanya pada sidang media perkembangan Covid-19 di sini semalam.

Selain itu, Khairy berkata KKM telah bersiap sedia dengan 120 hospital, sembilan hospital penuh Covid-19 dan 111 hospital hibrid serta 43 Pusat Kuarantin & Rawatan Covid-19 Berisiko Rendah (PKRC) dengan kapasiti 10,810 buah katil setakat semalam.

Selain itu, Khairy berkata semua klinik kesihatan bersedia menerima kedatangan pesakit yang tinggi susulan gelombang Omicron dengan 370 Pusat Penilaian Covid-19 (CAC) di Klinik Kesihatan dan komuniti beroperasi bagi membuat penilaian pesakit positif Covid-19, setakat hari ini.

CAC antaranya berfungsi mengenal pasti pesakit yang memenuhi kriteria untuk dipantau di rumah, menilai dan memantau perkembangan pesakit sepanjang tempoh pengasingan dan menyelaras pesakit yang perlu dirujuk Pusat Kuarantin dan Rawatan Covid-19 (PKRC) atau hospital.

Mengenai kontak rapat kepada kes posifif Covid-19, Khairy berkata individu berkenaan tidak perlu hadir ke CAC dan melakukan ujian saringan Covid-19 sekiranya tidak mengalami sebarang gejala.

“Kontak rapat akan diberikan Perintah Pengawasan dan Pemerhatian di Rumah (HSO) digital dan hanya perlu jalani kuarantin di kediaman.

“Sekiranya bergejala, perlu lakukan ujian kendiri. Jika positif dan berada dalam kategori 2A, teruskan pengasingan di tempat kediaman tanpa perlu hadir ke CAC,” katanya.

Terdahulu, Ketua Pengarah Kesihatan Tan Sri Dr Noor Hisham Abdullah memaklumkan kes positif Covid-19 dalam kategori 1 dan 2A serta tidak berisiko tinggi, tidak perlu hadir ke CAC namun perlu melakukan pemantauan kesihatan kendiri dengan melakukan pemantauan kesihatan harian kendiri menerusi aplikasi MySejahtera.

Individu positif bagi kategori 2B dan ke atas (sama ada berisiko tinggi atau tidak) atau mengalami simptom yang semakin teruk pula dikehendaki hadir ke CAC atau hospital berhampiran bagi pemeriksaan lanjut.- Bernama

See author's posts


Jumlah stok minyak sawit Malaysia melonjak 3.26 peratus

KUALA LUMPUR: Jumlah stok minyak sawit Malaysia meningkat 3.26 peratus kepada 2.27 juta tan pada Januari 2023 daripada 2.20 juta tan yang dicatatkan pada Disember tahun lepas.

Lembaga Minyak Sawit Malaysia (MPOB), dalam laporan prestasi industrinya bagi Januari 2023 berkata stok minyak sawit mentah (MSM) menurun sebanyak 2.87 peratus kepada 1.26 juta tan daripada 1.29 juta tan pada Disember.

Stok minyak sawit yang diproses meningkat 12.05 peratus kepada 1.01 juta tan daripada 902,701 tan sebelum ini.

Pengeluaran MSM merosot 14.73 peratus kepada 1.38 juta tan pada Januari daripada 1.62 juta tan pada Disember, manakala pengeluaran isirung sawit turun 14.79 peratus kepada 340,369 tan.

“Eksport minyak sawit berkurangan sebanyak 22.96 peratus pada Januari kepada 1.14 juta tan daripada 1.47 juta tan pada Disember, eksport oleo kimia turut susut 7.56 peratus kepada 210,936 tan berbanding dengan 228,181 tan,” katanya.

MPOB berkata, eksport biodiesel pada Januari merosot 5.09 peratus kepada 14,239 tan daripada bulan sebelumnya dan eksport hampas isirung sawit susut 8.99 peratus kepada 202,431 tan daripada 222,427 tan.

Eksport minyak isirung sawit merosot 53.81 peratus pada Januari kepada 62,102 tan dari Disember.

Import MSM pada Januari menyusut 35.52 peratus bulan ke bulan kepada 9,964 tan berbanding 15,453 tan pada bulan sebelumnya.

Jumlah import minyak sawit melonjak 123.29 peratus bulan ke bulan kepada 144,937 tan daripada bulan sebelumnya. – Bernama

See author's posts


POKUFM berjaya adakan projek tanaman

MIRI: Syabas dan tahniah kepada Persatuan Orang Kurang Upaya Fizikal Miri (POKUFM) di atas inisiatif mengadakan Projek Tanaman Sayuran Hidroponik dan tanaman nanas di Piasau Camp Jalan Pantai di sini Selasa lalu.

Demikian ucapan Menteri Muda Pelancongan, Industri Kreatif dan Seni Persembahan (Pelancongan) Dato Sebastian Ting Chiew Yew ketika mengadakan lawatan itu Selasa lalu.

“Kejayaan ini membuktikan mereka yang kurang upaya mampu menjayakan projek tanaman sebegini. Hari ini saya datang ke sini mengucapkan tahniah dan syabas kepada semua yang berada di sini atas kejayaan projek tanaman sayuran hidroponik dan buah nanas.

“Tahniah juga di atas sesi taklimat yang sangat menarik dalam menerangkan aktiviti di Pusat Aktiviti Persatuan Orang Kurang Upaya Fizikal Miri ini,” katanya.

Sehubungan itu, POKUFM merupakan sebuah pertubuhan yang diasaskan oleh beberapa Orang Kurang Upaya (OKU) kategori fizikal dengan sokongan masyarakat yang prihatin melihat keadaan dan hala tuju masa depan mereka yang berada di Miri.

Setakat ini, keahlian POKUFM adalah seramai 29 orang dengan 16 OKU kategori fizikal, tiga OKU kategori masalah pendengaran dan enam orang sukarelawan.

Pada lawatan itu, Datuk Sebastian yang merangkap Ahli Dewan Undangan Negeri (ADUN) Piasau turut mengumumkan peruntukan sebanyak RM10,000 kepada POKUFM bagi tujuan perbelanjaan utiliti dan aktiviti tahunan.

Hadir sama Penghulu Leonard Fung, Pengerusi POKUFM Mazlan Daraman dan Setiausaha POKUFM Abdul Aziz Brahim.

Oleh ADUM LIU

See author's posts


Real Madrid dahului liga

REAL Madrid berada tiga mata di depan Barcelona tetapi telah bermain lebih satu perlawanan, setelah kemenangan 2-0 ke atas Levante awal pagi semalam membolehkan menduduki tangga teratas La Liga Sepanyol.

Gol daripada Vinicius Junior dan Karim Benzema memastikan kemenangan untuk pasukan penyandang juara , yang kini telah memenangi tiga perlawanan dalam kebangkitan mereka.

Baik Madrid maupun Barca dijangka sibuk pada hari terakhir jendela perpindahan pada hari Selasa, dengan kedua-dua kelab mendapati diri mereka dibatasi secara kewangan oleh wabak Covid-19.

Tetapi beberapa pemain boleh dibenarkan pergi dan amat ketara sekali Koeman telah meninggalkan Ousmane Dembele di bangku pemain simpanan, walaupun pasukannya mencari kemenangan.

Luka Jovic digugurkan ke bangku pemain simpanan oleh Zinedine Zidane dan tidak bermain, tetapi dia dijangka tetap kekal setelah perpindahan Borja Mayoral ke Roma.

Sementara itu, Madrid mencatat kemenangan ketiga dalam empat perlawanan untuk mengalahkan Levante dengan Vinicius dan gol lewat dari Benzema memastikan kemenangan.

“Kami harus menderita,” kata Zinedine Zidane. “Kami memiliki peluang dalam babak kedua untuk mengesahkan permainan dan itu boleh menjadi perbezaan. Kami banyak menderita kerana mereka juga memiliki peluang.”Levante hanya memperoleh satu kemenangan daripada empat perlawanan pertama mereka dan kekalahan ini bermakna mereka jatuh ke tempat zon penyingkiran.

Vinicius meletakkan Madrid dihadapan setelah 16 minit ketika Levante gagal mengeluarkan sepakan sudut dan pemain dari Brazil itu dengan tenang menyumbat gol keduanya dalam dua perlawanan.

Dia mungkin berjaya menjadikannya 2-0 tetapi gagal melakukan hantaran tepat kepada Benzema dan kemudian percubaan Levante terkena palang, Nikola Vuckevic hampir menyamakan kedudukan berikutan keraguan daripada Thibaut Courtois.

Levante mendapati ia sukar untuk mengatasi tekanan Madrid dan Benzema dan Vinicius keduanya harus menjaringkan gol ketika dua kali mereka memenangi kembali bola dalam posisi berbahaya.

Sergio Ramos juga menyaksikan jaringan beliau dibatalkan kerana ofside tetapi Levante hampir menjaringkan gol penyamaan lewat dengan Clerc dan Enis Bardhi masing-masing menguji Courtois.

Sebaliknya, Benzema yang bejaya menjaringkan gol kedua Real Madrid dalam masa kecederaan hasil satu serangan balas untuk melengkapkan kemenangan yang meyakinkan. – AFP

See author's posts


Polis tumpas sindiket judi dalam talian

PETALING JAYA: Polis berjaya menumpaskan satu sindiket judi dalam talian yang dipercayai mampu mengaut keuntungan sehingga RM50,000 sehari, selepas menahan 12 individu warga China, termasuk dua wanita, dalam serbuan di sebuah bangunan kondominium di Seksyen 17, di sini semalam.

Ketua Polis Daerah
Petaling Jaya, ACP Nik Ezanee Mohd Faisal berkata, serbuan pada kira-kira jam
5.30 petang yang membawa kepada penahanan suspek berumur 23 hingga 33 tahun
itu, dilaksanakan hasil risikan awam.

“Serbuan pertama di sebuah unit kediaman
di tingkat 20 kondominium itu berjaya menahan lapan lelaki. Hasil soal siasat
seorang suspek membawa kepada serbuan kedua di tingkat 21, serta penahanan dua
lelaki dan dua wanita,” katanya dalam persidangan media di Ibu
Pejabat Polis Daerah Petaling Jaya, di sini semalam.

Beliau berkata, polis
merampas pelbagai peralatan yang diguna suspek untuk menjalankan kegiatan
perjudian dalam talian, antaranya 56 telefon bimbit, enam komputer riba dan
wang tunai pelbagai matawang asing bernilai RM38,620.

Menurutnya, siasatan
polis mendapati sindiket yang telah beroperasi sejak bulan Februari lepas itu
menjadikan unit kediaman di kondominium berkenaan sebagai pusat panggilan, dan
menyasarkan pemain dari China.

“Hasil soal
siasat juga mendapati suspek yang berperanan sebagai operator kegiatan ini
menerima gaji mencecah  RM10,000 sehingga RM13,000 sebulan.
Kesemua suspek yang dipercayai masuk menggunakan pas pelancong ini kini direman
empat hari untuk siasatan mengikut Akta Rumah Judi Terbuka 1953,”
katanya. – BERNAMA

See author's posts


Jawatan TPM mesti ada kuasa, pejuang hak negeri

KOTA SAMARAHAN: Jawatan Timbalan Perdana Menteri (TPM) yang ditawarkan untuk Sarawak dan Sabah perlu ada kuasa.

Ketua Whip Gabungan Parti Sarawak (GPS), Dato Sri Fadillah Yusof berkata ini juga bagi membolehkan pemegang jawatan itu memastikan hak-hak negeri Sarawak dikembalikan.

“Perkara ini perlu dititikberatkan kerana Sarawak dan Sabah masih ketinggalan dalam pembangunan infrastruktur berbanding Semenanjung.

“Apa yang penting buat masa ini adalah kita wujudkan kerajaan yang stabil di negara kita.

“Wujudnya jawatan TPM, bukannya menyelesaikan apa sahaja masalah, tetapi dari sudut Sarawak kita mahu hak kita dikembalikan dan bukannya sekadar jawatan.

“Kewujudan jawatan TPM juga perlu memenuhi keperluan setiap negeri khususnya di Sarawak dan Sabah”, katanya selepas menghadiri majlis penyerahan Peranti Siswa Keluarga Malaysia di UNIMAS, hari ini.

Baru-baru ini, kedua-dua Barisan Nasional (BN) dan Pakatan Harapan (PH) masing-masing menawarkan jawatan TPM untuk Sarawak dan Sabah jika menang Pilihan Raya Umum ke-15 (PRU-15), 19 November nanti.

Dalam pada itu, Fadillah yang juga Naib Presiden Kanan Parti Pesaka Bumiputera Bersatu (PBB) turut menekankan bahawa perjuangan Perjanjian Malaysia 1963 (MA63) perlu diteruskan dalam kerajaan baharu kelak.

“Kita sudah berjaya pada peringkat awal dengan pindaan perlembagaan dan perjanjian MA63 telah diiktiraf oleh perlembagaan termasuk di dalam Laporan Jawatankuasa Antara Kerajaan (IGC) itu sendiri.

“Jadi, strategi kita sekarang adalah untuk memastikan siapa-siapa sahaja yang mewujudkan Kerajaan Persekutuan mesti merealisasikan apa yang termaktub dalam laporan IGC termasuk kuasa pentadbiran autonomi kepada Sarawak”, katanya.

See author's posts


Baka ni anak mit senurutka SOP?

SAPA madah anak mit mar deka senurutka Prosedur Operasi Standard (SOP) maya pandemik Covid-19 diatu? Sebendar iya, anak mit muntang diseridi ketegal sida nerima aja pekara ke dipadah enggau nadai besangka.

Ditu pengawa raban pengajar ngembing bala anak mit sida ngereja pekara ke patut. Endang iya tanggungpengawa tu enda muntang tang tu pemar ke disan ulih raban pengajar tadika enggau taska diatu.

Ba tadika Smart Reader Kids di Sarawak, nyata amat besenurutka SOP ulih anak mit nya tinggi.

Tu ketegal penemu sereta penyedar bekaul Covid-19 ke udah diajar olih pengajar kenyau ari Perintah Mindah Betagang (PKP) dipejalaika enggau mega dibantu apai indai ke ngemeratka enggau pengelikun anak sida lebuh sida di tadika.

Tebal ari anak mit nya meretika tuju SOP dikena ketegal sida udah dipadah enggau penerang-penerang nya nengah pelajar chara arus maya PKP dipejalaika kelimpah ari jaku padah chara enda peputus ari apai indai enggau media rama.

Lebuh datai di tadika, anak mit Smart Reader Kids menggau  penutup mua, penangkup mua ke disediaka ulih Smart Reader Worldwide enggau ubat munuh igi penyakit sereta suah nuchi jari.

Bala anak mit mega senurutka seraka rama lebuh di tadika enggau enda dipadah beulang-ulang.

Nundaku Direktor Smart Reader Kids Tabuan Jaya Baru 2, Evelyn Law, penerang pandak bekaul Covid19 enggau mega tunjukchara bekaul enggau SOP begulai enggau nembiak digaga sebedau enggau pengudah kelas tamat, kelimpah pengajar ngembing bala anak mit bekaul enggau chara SOP ke patut dititih.

“Kitai pechaya nyema suah dikereja begulai enggau bala anak mit sida nyamai ingatka jalai pengelikun dalam SOP udah nya kelama-lama nyadi peneleba ungkup sida,” ku iya.

Pengempu Smart Reader Kids Sunlight Garden 3, Miri, Patricia Carolyn Latit nyebut proses pelajar bejalai lanchar nyengkaum nitihka SOP nyengkaum seraka rama taja pan keterubah iya berasai lain mimit ketegal duduk jauh antara sesiku.

“Taja pan aktiviti beraban enda ulih dipejalaika orang pengajar nyediaka mayuh bengkah kereban pelajar ke ngait ati digaga sesiku sida anak mit.

Pengerindu lebuh belajar patut diteruska kena nerenak pengerindu ba pelajar awakka bala anak mit rindu ke sekula.” tambah iya.

Ba apai indai, sebedau berengkah sesyen sekula tadika dibuka baru, sida udah diberi penerang ba SOP ke dipadah perintah enggau mega disediaka ulih Smart Reader Worldwide.

Apai indai mega dipinta nyerahka pom ngesahka pekara pengerai anak sida sebedau nganjung sida ke tadika.

Kelimpah nya, apai indai enda tau enda bekerejasama enggau orang ke bempu tadika ungkup ngatur sesyen nyema penyampau anak mit ngelui ari penyampau ke udah ditetapka perintah .

Apai indai mega disasuh negenukuka bala anak sida gerai sebedau dianjung ngagai tadika kena nyeliah ari pekara ke enda manah ke tau nyadi.

Ba Siti Khadijah Atok, 38, iya nganjung anak iya ngagai Smart Reader Kids Rubber Road West, Kuching, lalu iya pechaya amat kepala pengajar enggau bala pengajar deka ngereja pekara ke manah kena ngenukuka anak sida semampai dijaga.

Baka ni enggau bala anak mit ?  Ba Aryanna Faiha Zalfa Fahmi Izzuddin Johnny , 5, ari Smart Reader Kids Sunlight Garden 3, Miri, iya gagit nurun ke sekula ketegal ulih betemu enggau bala bakih.

Indah ku anak mit tu, iya rindu belajar sereta ngereja aktiviti taja pan duduk jauh ari pangan diri sereta meretika leka pelajar taja pan aktiviti dipejalaika chara kediri.

Bakih iya Airish Irdina Syafiyyah Abdullah mega sebaka. Iya semampai rindu nurun ke sekula, gagit lebuh ngereja aktiviti di dalam kelas sereta meretika pekara ke dipelajar iya.

See author's posts


Projek pembangunan di DUN Sebuyau berjalan lancar

SEBUYAU: Beberapa buah kampung di Dewan Undangan Negeri (DUN) Sebuyau bakal menikmati kemudahan infrsatruktur Projek Program Transformasi Luar Bandar (RTP) 2020.

Antara projek yang akan dijalankan di kawasan tersebut adalah naiktaraf Jalan Rumah Panjang Kampung Tungkah Dayak; baik pulih padang Bola Sepak Sebangan, bina baharu jalan dari simpang masuk melalui Dewan ke Sekolah Kebangsaan (SK) Tebelu, bina baharu Gelanggang Futsal Kampung Entanggor, naiktaraf Padang Bola Sepak Pekan Sebuyau, naiktaraf Jalan Kampung Masjid Sebuyau, bina baharu Padang Futsal Kampung Sungai Rama dan naik taraf Jalan Kampung Nap.

Pegawai Tadbir Daerah Sebuyau, Ajis Ahmad ketika melawat tapak projek berkenaan pada Isnin, memaklumkan kepada Ketua Kaum dan Tuai Rumah untuk memberikan kerjasama kepada agensi yang melaksana projek tersebut kelak.

Turut serta, Jurutera Awam Jabatan Kerja Raya (JKR) Bahagian Samarahan Dayang Nurashreen Muneera Awang Mahmud, Penolong Pegawai Perancang Bandar dan Desa Walter Hugo, Jabatan Tanah dan Survei Bahagian Samarahan dan Ketua Masyarakat yang terlibat.

Oleh Zarina Abdullah

See author's posts


Zuraida gesa penyokong Ali Biju bantu calon GPS

KOTA SAMARAHAN – Ahli Majlis Pimpinan Tetinggi Bersatu, Datuk Zuraida Kamaruddin menyeru dan meminta semua penyokong Datuk Ali Biju di kawasan Dewan Undangan Negeri (DUN) Kiran untuk sama-sama memberi sokongan padu kepada calon GPS, Friday Belik.

Menteri Perusahaan dan Perladangan dan Komoditi itu berkata, selepas berundur daripada pilihan raya berkenaan sebagai calon Bebas, Khamis lalu, Ali Biju sendiri telah meminta penyokongnya membantu Friday memenangi kerusi tersebut pada Pilihan Raya Negeri (PRN) Sarawak ke-12, 18 Dis ini.

Beliau berkata demikian kepada pemberita selepas merasmikan Kompleks Kluster Koko Sarawak sempena Jelajah Agrikomoditi #Keluarga Malaysia 2021 di sini, hari ini.

Selain Friday, kerusi Krian juga ditandingi oleh calon Parti Sarawak Bersatu (PSB) Musa Dinggat dan calon Parti Bumi Kenyalang (PBK) Kuan Sam Sui.

Dalam perkembangan lain, Zuraida berkata, beliau bersedia mempertimbangkan sekiranya ada tawaran untuk menyertai Parti Bangsa Malaysia yang dahulunya dikenali Parti Pekerja Sarawak.

“Saya tak ada terima apa-apa tawaran lagi. (Kalau ada) saya belum tahu lagi, saya akan pertimbangkan, insya-Allah. Kalau tawaran daripada sesiapapun saya akan pertimbangkan, tak boleh tolak,” katanya yang juga Ahli Parlimen Ampang.

Untuk rekod, pendaftaran Parti Bangsa Malaysia diluluskan oleh Jabatan Pendaftaran Pertubuhan Malaysia pada 27 Okt lalu, dan bekas Pengerusi PKR Sarawak, Larry Sng kini menjawat jawatan Timbalan Presiden baharu parti itu.

See author's posts


Siklon Amphan ragut 14 nyawa

NEW DELHI: Sekurang-kurangnya 14 maut dan ribuan rumah musnah selepas taufan kuat melanda timur India dan Bangladesh, pada Rabu.Taufan Amphan bertiup 185 kilometer sejam dengan gelombang ribut sekitar lima meter melanda wilayah barat negeri Benggala.Ketua Menteri Bengal Barat, Mamata Banerjee berkata, seramai 10 maut di wilayah itu dan dua daerah telah dilanda taufan berkenaan secara keseluruhannya.Katanya lagi, kawasan berkenaan telah musnah dan perkhidmatan komunikasi terganggu akibat bencana itu.Seramai 500,000 telah dipindahkan ke kawasan yang selamat.Sementara itu, negara jiran Bangladesh merekodkan empat kematian akibat taufan berkenaan yang turut menyebabkan bekalan elektrik terputus di beberapa kawasan.Pihak berkuasa telah memindahkan 2.4 juta orang ke lebih 15,000 tempat perlindungan minggu ini.Jurucakap Bangladesh juga menyatakan telah memindahkan ratusan pelarian Rohingya yang tinggal di sebuah pulau di Teluk Bengal untuk perlindungan.-AFP

See author's posts


Semai cintakan negara,sejarah melalui barang antik

AHLI Dewan Undangan Negeri (ADUN) Tanjung Sepat Borhan Aman Shah 60 bergambar bersama basikal antik dan bersejarah yang disimpannya.

PANDANGAN umum terhadap aktiviti mengumpul barangan antik dan bersejarah yang dianggap sekadar hobi mungkin boleh ditukar perspektifnya sebagai platform mendidik khususnya kepada generasi muda untuk menerapkan kesedaran serta memupuk perasaan cinta terhadap warisan dan sejarah negara.

Pandangan tersebutlah yang mendorong Ahli Dewan Undangan Negeri (ADUN) Tanjung Sepat Borhan Aman Shah, 60, untuk mengabadikan pelbagai koleksi barangan antik dan bersejarah di ruangan khas yang dijadikan galeri, di rumahnya yang terletak di Kampung Batu Laut, Kuala Langat di samping minatnya yang mendalam terhadap sejarah dan budaya negara.

Galeri khas di sebelah rumahnya itu siap dibina pada 2019 menempatkan lebih 500 jenis barangan antik yang dikumpul sendiri oleh Borhan sejak zaman belianya dan ada yang berusia sehingga ratusan tahun.

“Antara barangan yang paling lama adalah dulang tembaga yang dibeli pada tahun 1915, almari kayu cengal milik moyang saya berusia lebih 100 tahun, basikal bomba lama tahun 1959 yang masih lagi berfungsi sirennya dan pelbagai lagi. Pemilihan barangan adalah secara rambang dan tidak spesifik. Asal ada nilai dan cerita itu pun sudah cukup mahal.

“Contohnya saya ada simpan sehelai baju kain belacu yang kainnya diambil dan dijahit dari guni gandum (buntil) pada tahun 1950-an yang saya sangkut elok di galeri ini. Kerana cerita sebaliknya nak bagi tau bagaimana susahnya orang dahulu membuat pakaian, menggunakan apa yang mereka ada berbanding kini sehelai baju boleh dibeli di mana-mana,” katanya pada Bernama.

DIKUMPUL ATAU DIBELI SENDIRI

Anak jati Kampung Batu itu berkata kebanyakan barangan yang terdapat di galerinya dikumpul atau dibeli sendiri olehnya sejak 30 tahun dulu dan majoriti daripada koleksi itu diwarisi daripada keluarganya dan kebanyakannya masih lagi berfungsi dengan elok.

Menjelaskan banyak daripada barangan yang terdapat di galerinya hasil sumbangan individu tertentu, Borhan berkata seharusnya barangan yang mempunyai sejarah bagi sesebuah individu atau keluarga harus disimpan dan dijaga dengan elok agar dapat dipamerkan kepada anak cucu mereka di masa hadapan mengenai kejayaan yang digapai nenek moyang mereka dahulu.

“Terap nilai sayang akan sejarah keluarga walaupun ahli keluarga kita bukanlah pejuang kemerdekaan. Tetapi dengan mencintai sejarah susur galur keluarga, kita akan ajar anak kita untuk mencintai sejarah negara,” katanya.

Kewujudan galeri peribadi itu sebenarnya amat dekat dengan dirinya, selaku Pengerusi Jawatankuasa Tetap Pembangunan Luar Bandar, Kampung Tradisi, Adat Istiadat Melayu, Kebudayaan dan Warisan Selangor yang merupakan individu yang bertanggungjawab mengawal selia institusi seperti muzium dan galeri.

Seiring dengan proses naik taraf Muzium Sultan Alam Shah di Persiaran Bandaraya, Shah Alam yang dijangka akan beroperasi tahun depan, Borhan berkata kepelbagaian bahan tarikan baharu akan disajikan khususnya menggunakan teknologi seperti 3D dalam menarik golongan muda memahami sejarah.

6,382 KOLEKSI PELBAGAI JENIS ITEM

Sehingga kini, Borhan berkata kira-kira 6,382 koleksi pelbagai jenis item bersejarah di negeri itu telah didaftarkan di muzium berkenaan antaranya melibatkan senjata, tekstil Melayu dan pakaian tradisional serta jumpaan ekskavasi.

Katanya selain muzium tersebut, terdapat enam lagi muzium yang mempamerkan kepelbagaian barangan bersejarah iaitu Muzium Sejarah Daerah Kuala Selangor dan Muzium Permainan Rakyat Kuala Selangor di daerah Kuala Selangor; Muzium Insitu Jugra dan Istana Bandar di Kuala Langat; Muzium Pertanian dan Perikanan Sabak Bernam di Sabak Bernam dan Gedung Raja Abdullah di Klang.

Menjelang sambutan Bulan Kebangsaan 2022, kerajaan negeri turut menyeru dan mengharapkan rakyat negeri itu turut sama memeriahkan suasana sambutan tersebut dengan memasang Jalur Gemilang dan bendera Selangor di kesemua premis dan rumah di negeri itu.

“Kerajaan negeri turut melancarkan sambutan peringkat negeri dengan tema #KitaSelangor, Teguh Bersama dan turut meraikan tema peringkat kebangsaan iaitu Keluarga Malaysia Teguh Bersama,” katanya. – Bernama

See author's posts


Biskut bercorak Tahun Baharu Cina

Setiap kali tiba musim perayaan, pasti  meriah dengan pelbagai jenis biskut  yang  sangat  menyelerakan dan unik.Selain  biskut tradisional seperti makmur, putu  kacang dan sepit sentiasa menjadi pilihan,  kini di pasaran terdapat pelbagai jenis biskut yang diolah menjadi lebih menarik dan moden.Zaman sekarang pelbagai corak biskut fancy dan moden ditawarkan  mengikut cita rasa masyarakat kini.Seorang penjual biskut,  Yong Siew Ling, berkata, zaman sekarang ada pelbagai jenis biskut raya dan nama dijual bagi menarik pelanggan.Katanya,  walaupun biskut tradisional masih mendapat permintaan, biskut fancy dan moden turutmendapat permintaan tinggi setiap kali menjelang musim perayaan.“Sekarang ini, ramai yang lebih tertarik  dengan biskut fancy yang pelbagai warna dan rupa.“Jadi,  saya juga tidak melepaskan peluang menjual biskut fancy bertemakan Tahun Baharu Cina seperti tanglung dan bentuk  harimau sempena tahun harimau tahun ini,” “katanya.Menurutnya,  kebanyakannya biskut fancy ini dijadikan  cenderahati.Katanya,  biskut fancy  tersebut diborong dari  kenalan sebelum dijualnya sendiri  pada  harga sekitar  RM29.Selain menjual biskut  fancy,  Siew Ling turut menjual pelbagai biskut  moden dan tradisional seperti biskut ulat bulu, tart nanas dan semperit.“Setiap kali musim perayaan,  saya memang tidak melepaskan peluang menjual biskut kerana minat berniaga dan ini  juga adalah sebagai pendapatan sampingan,” ujarnya.

Oleh LIONG CHAI LING

See author's posts


KUALA LUMPUR: Ringgit dijangka diniagakan dalam jajaran ketat minggu ini dengan tumpuan terarah kepada harga minyak mentah, kata Ketua Pakar Strategi Pasaran Global AxiCorp, Stephen Innes.

Beliau berkata, harga minyak mentah adalah perkara yang tidak dapat dijangka ketika ini dengan harga minyak mentah penanda aras Brent diniagakan di bawah US$39 setong pada Jumaat.

“Saya menjangkakan sentimen risiko akan mereda, tetapi sudah tentunya, pasaran minyak mencatatkan prestasi sangat rendah pada minggu ini; yang bakal menjadi satu kebimbangan besar bagi minggu hadapan.

“Bagaimanapun, saya fikir tanpa mengambil kira harga minyak, mata wang Asia seperti Ringgit yang mempunyai kolerasi kukuh dengan Yuan akan mampu bertahan kerana saya tidak merasakan dolar AS akan menjadi pertaruhan yang baik dalam keadaan ini,” katanya kepada Bernama, sambil menjangkakan Ringgit diniagakan antara paras 4.15 and 4.17 minggu ini.

Mengenai prestasi ringgit bagi minggu yang baru berakhir ini, Innes berkata unit tempatan diniagakan rendah pada Jumaat selepas tiga hari berturut-turut mencatatkan kenaikan meskipun aktiviti pengambilan untung.

Beliau berkata, kekurangan rang undang-undang pakej rangsangan Amerika Syarikat (AS) akan menjadi pencetus pengelak risiko utama bagi mata wang Asia tetapi faktor pengaruh paling utama bagi ringgit adalah larangan import minyak sawit daripada FGV Holdings Bhd oleh AS berikutan dakwaan isu buruh paksa.

Bagi asas Jumaat ke Jumaat, ringgit meningkat sedikit berbanding dolar AS kepada 4.1620/1660 daripada 4.1650/1700 pada minggu sebelumnya.

Bagaimanapun, unit tempatan susut berbanding dolar Singapura kepada 3.0502/0543 daripada 3.0264/0307 pada Jumaat minggu sebelumnya dan turun berbanding yen kepada 3.9582/9631 daripada 3.9490/9549.

Ringgit susut berbanding pound Britain kepada 5.3748/3821 daripada 5.3008/3088 dan rendah berbanding euro kepada 4.8766/8830 daripada 4.8489/8564 sebelumnya. – Bernama

See author's posts


Agong kurnia sumbangan MAIWP kepada veteran ATM

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah semalam berkenan mengurniakan sumbangan berjumlah RM1.8 juta daripada Majlis Agama Islam Wilayah Persekutuan (MAIWP) kepada 6,000 veteran Angkatan Tentera Malaysia (ATM).

Majlis Pengurniaan Sumbangan Ampun Kurnia Kepada Veteran ATM yang diadakan di Masjid Wilayah Persekutuan itu adalah usaha MAIWP bagi membantu veteran ATM dalam kalangan B40.

Pada majlis itu, Al-Sultan Abdullah turut berkenan mengurniakan ampun kurnia berupa wang tunai dan hamper barangan makanan asas kepada 10 veteran ATM sebagai simbolik Seri Paduka berkenan berangkat menyantuni golongan veteran ATM yang telah banyak mencurahkan bakti kepada negara.

Keberangkatan Al-Sultan Abdullah ke majlis itu turut mencerminkan keperibadian tinggi dan keprihatinan Seri Paduka dalam menyantuni golongan berkenaan  serta membantu golongan yang memerlukan bantuan untuk kelangsungan hidup.

Majlis semalam dianjurkan MAIWP dan Jabatan Agama Islam Wilayah Persekutuan (JAWI) dengan kerjasama Istana Negara, Kementerian Pertahanan dan pertubuhan bukan kerajaan Bantu-Bantu Malaysia.

Turut hadir ialah Menteri Kanan (Kluster Keselamatan) merangkap Menteri Pertahanan Datuk Seri Ismail Sabri Yaakob, Timbalan Menteri di Jabatan Perdana Menteri (Hal Ehwal Agama), Ahmad Marzuk Shaary, Pengerusi MAIWP, Datuk Seri Syed Hussien AlHabshee dan Pengarah Jabatan Agama Islam Wilayah Persekutuan, Mohd Ajib Ismail.

Majlis pengurniaan sumbangan semalam juga adalah aktiviti ketiga Al-Sultan Abdullah berkenan berangkat hadir, yang diadakan di luar Istana Negara, sejak pelaksanaan Perintah Kawalan Pergerakan (PKP) pada 18 Mac lepas.

Sebelum ini pada 10 Jun, Al-Sultan Abdullah berkenan mengurniakan sumbangan kepada golongan gelandangan, manakala pada 12 Jun Seri Paduka berkenan mengurniakan sumbangan kepada golongan anak yatim.

Pesara ATM, Lokman Ali, 51, menzahirkan kesyukuran atas bantuan yang diberikan dan keprihatinan Seri Paduka dalam mengiktiraf jasa dan pengorbanan pahlawan negara.

Berkongsi pengalaman, Lokman berkata beliau pernah berkhidmat bersama Al-Sultan Abdullah di Kem Sungai Udang, Melaka pada 2001 bagi mendapatkan penganugerahan beret hijau komando.

“Bagi mendapatkan anugerah beret hijau, Seri Paduka yang juga  Tengku Mahkota Pahang ketika itu terpaksa melalui satu ujian bersama unit lawan keganasan gerak khas untuk berada di rumah tempur.

“Saya seorang daripada unit lawan keganasan yang melakukan satu tugas menyelamatkan tebusan yang mana senarionya Al-Sultan Abdullah sebagai tebusan dan saya ditugaskan menembak sasaran pengganas yang berada di kiri dan kanan Tuanku,” katanya selepas majlis berkenaan.

Menganggap ia pengalaman yang sangat berharga dan sukar dilupakan, Lokman berkata Al-Sultan Abdullah bersama pasukannya berjaya melaksanakan misi dengan jayanya.

Pesara ATM, Abdul Rahim bin A. Karim, 60, pula terharu dengan keperibadian Al-Sultan Abdullah yang bertanyakan keadaan dirinya dan menasihati beliau menjaga kesihatan diri.

Abdul Rahim yang kehilangan kedua-dua kaki akibat terpijak jerangkap samar ketika bertugas di Gerik pada 1982 itu juga teruja dapat berjumpa dengan Seri Paduka yang disifatkannya berjiwa rakyat. – Bernama

See author's posts


Warga emas maut kemalangan kendiri

NURZILLA MOHAMAD

SIBU: Mayat lelaki warga emas ditemui oleh orang awam di dalam parit di Lorong Kemuyang Timur 5E, Taman Desa Kemuyang di sini, pagi semalam.

Menurut Ketua Polis Daerah Sibu ACP Stanley Jonathan Ringgit, mayat dikenal pasti sebagai Ajut Osit,62, dipercayai maut kerana terlibat dalam kemalangan kendiri.

Katanya, Bilik Gerakan Sibu menerima laporan dari orang awam mengenai kemalangan terbabit kira-kira jam 9.40 pagi.

“Kemalangan dipercayai berlaku ketika mangsa dalam perjalanan dari Lorong Kemuyang Timur 5E menuju ke arah Jalan Utama Desa Kemuyang.

“Ketika tiba di tempat kejadian, motosikal yang ditunggang mangsa hilang kawalan lalu terbabas masuk ke dalam parit yang berada di kanan jalan,” katanya dalam satu kenyataan, semalam.

Jelas Stanley, mangsa disahkan maut di tempat kejadian oleh petugas ambulans Hospital Sibu.

“Bagaimanapun, dari keadaan mayat, kejadian dijangka telah berlaku lebih kurang 24 jam yang lalu.

“Hasil maklumat dari ahli keluarga juga mendapati, kali terakhir mangsa dilihat adalah sekitar jam 8.30 malam (Ahad),” ujarnya.

Katanya, kes masih dalam siasatan dan disiasat mengikut Seksyen 41 (1) Akta Pengangkutan Jalan 1987.

See author's posts


Agenda ekonomi baharu

ZARINA ABDULLAH

KUCHING: Sarawak menubuhkan Majlis Tindakan Ekonomi Sarawak untuk merangka rancangan tindakan serta mempermudahkan Strategi Pemulihan Ekonomi Pasca Covid-19 Sehingga Tahun 2030.

Ketua Menteri, Datuk Patinggi Abang Johari Tun Openg berkata, ia adalah agenda Sarawak dalam usaha memulihkan ekonomi, menyesuaikan dengan perubahan dan mencapai ekonomi baharu.

“Majlis Tindakan Ekonomi Sarawak yang terdiri daripada sektor swasta, awam dan para akademik yang mempunyai kepakaran dalam bidang masing-masing akan mengkaji perincian sepuluh kunci utama disenaraikan di bawah Strategi Pemulihan Ekonomi Pasca Covid-19 Sehingga Tahun 2030.

“Menyedari pentingnya agenda pemulihan pasca Covid-19, kerajaan negeri perlu mendapatkan pandangan pihak berkepentingan seperti dewan perdagangan, profesional dan akademik untuk membincangkan secara terperinci pelbagai sektor bagi merumuskan rancangan tindakan untuk mencapai agenda ekonomi baharu untuk Sarawak.

“Majlis akan mengkaji perincian cadangan tersebut dan akan diserahkan kepada kerajaan menjelang September 2020,” katanya pada sidang media Strategi Pemulihan Ekonomi Pasca  Covid-19 Sehingga Tahun 2030 di Wisma Bapa Malaysia, di sini, semalam.

Menurutnya, kesan yang ditimbulkan oleh wabak Covid-19 telah menghasilkan dan munculnya ‘norma baharu’ di seluruh dunia dan semua pihak tidak akan dapat melakukan perniagaan seperti biasa lagi.

“Ini adalah senario yang belum pernah kita alami sebelumnya dan memerlukan kita menggunakan cara baharu untuk melakukan sesuatu sekarang dan masa depan.

“Oleh itu, Sarawak mengkaji semula strategi pembangunan di bawah Rancangan Malaysia ke-12 untuk pulih daripada kesan ekonomi yang teruk akibat Covid-19 agar kekal berdaya tahan, menyesuaikan diri dengan “norma baru” dan mempromosikan pertumbuhan dan pembangunan ekonomi masa depan,” jelasnya.

Jelasnya, penularan wabak Covid-19 memberi impak yang cukup besar terutamanya kepada ekonomi negara dan negeri dan memerlukan dasar ekonomi dikemaskinikan agar mampu mewujudkan persekitaran baharu selain mewujudkan peluang pekerjaan terutamanya kepada Pengusaha Kecil dan Sederhana (PKS).

Tambahnya, pandemik tersebut telah menimbulkan kos yang tinggi dan meningkat di seluruh dunia dengan krisis kesihatan memberi kesan yang teruk terhadap kegiatan ekonomi di seluruh dunia.

Jelasnya, ekonomi global dijangka negatif tiga peratus pada tahun 2020 jauh lebih buruk daripada semasa krisis kewangan 2008 dan Malaysia yang tidak terhindar daripada wabak ini turut merasai kesannya dengan pertumbuhan negatif antara dua peratus hingga 0.5 peratus negatif pada tahun 2020 yang dipengaruhi oleh permintaan global yang lemah, gangguan rantaian bekalan dan langkah pengekangan di luar dan dalam negeri.

See author's posts


Penemuan ‘air-raid shelter’ penuh misteri

MIRI: Jika sebelum ini warga Miri kecoh dengan penemuan cecair dipercayai gas asli di bekas telaga minyak dan air terjun buatan manusia di Bukit Kanada, kini dikejutkan pula dengan penemuan terowong tempat perlindungan dari serangan udara (air-raid shelter) di kaki berkenaan, di sini semalam.

Ketinggian terowong kira-kira 6 kaki itu dipercayai peninggalan tentera Jepun untuk dijadikan sebagai tempat berlindung sekiranya berlaku pengeboman pada Perang Dunia Kedua dahulu yang mana mampu menampung 10 hingga 13 orang.

Penemuan  terowong  itu  menarik  perhatian  Menteri Muda Pelancongan Kesenian dan Kebudayaan Sarawak yang juga Ahli Dewan Undangan Negeri (ADUN) Piasau, Datuk Sebastian Ting Chiew Yew untuk  melihat sendiri dengan lebih  dekat  terowong  berkenaan.

Semalam, Ting bersama sekumpulan pendaki, Jabatan Bomba dan Penyelamat Malaysia (JPBM) dan pihak Muzium Petroleum Miri mengadakan tinjauan ke lokasi Bukit Kanada bagi melihat sendiri terowong itu.

Bercakap kepada pemberita, Ting berkata, satu papan tanda mengenai terowong berkenaan akan dipasang di tapak berkenaan.

“Asal-usul kewujudan terowong ini masih menjadi misteri. Oleh itu, kita serahkan kepada Jabatan Muzium Sarawak untuk menjalankan siasatan lebih lanjut untuk mengenal pasti sejarahnya,” katanya.

Katanya, terowong berkenaan berpotensi dijadikan produk pelancongan baharu di Miri.

Sementara itu, beliau menasihatkan orang ramai yang mengunjungi tapak berkenaan supaya tidak melakukan kegiatan vandalisme seperti menconteng dan mengorek terowong berkenaan.

Hadir sama Pemangku Residen Bahagian Miri, Abdul Aziz Mohd Yusuf.

Oleh Liong Chai Ling

See author's posts


Kerja kuat petugas GPS dihargai

LAWAS: Petugas Gabungan Parti Sarawak (GPS) adalah pejuang sebenar dalam memastikan gabungan empat parti itu memperoleh kejayaan cemerlang pada Pilihan Raya Umum ke-15 (PRU-15) baru-baru ini.

Timbalan Premier Sarawak yang juga Timbalan Pengerusi GPS, Datuk Amar Awang Tengah Ali Hasan berkata pihaknya menghargai pengorbanan petugas ini khususnya di kawasan Parlimen Lawas yang bekerja keras tanpa mengira batas waktu dan keselamatan diri.

“Petugas-petugas parti kita telah berjuang dengan berani tanpa memikirkan keselamatan diri mengharungi jalan tidak baik dan cuaca yang tidak menentu.

“Inilah semangat yang telah memberi hasil yang amat membanggakan,” katanya pada majlis penghargaan petugas PRU ke-15 di sebuah hotel di sini malam tadi.

Hadir sama Ahli Parlimen Lawas Dato Henry Sum Agong, Ahli Dewan Undangan Negeri (ADUN) Batu Danau, Paulus Palu Gumbang, Residen Bahagian Limbang Sebi Abang, Setiausaha Politik kepada Premier Sarawak Awangku Jinal Abedin Pengiran Jawa.

Awang Tengah berkata, perjuangan itu perlu berterusan dilaksanakan bagi memastikan pembangunan terus berjalan, negara aman, rakyat hidup bersatupadu dan bekerjasama.

Malah katanya, perjuangan itu juga adalah untuk masa depan generasi baharu yang masih memerlukan banyak kemudahan serta keperluan mendepani cabaran yang semakin kompleks.

“Kita akan terus berjuang dan bekerjasama dengan agensi-agensi kerajaan untuk mencapai satu misi dan visi yang sama demi masa depan generasi baharu kita dan Sarawak khususnya,” katanya.

Seramai 350 petugas PRU-ke 15 terdiri daripada penjawat awam, petugas parti Pesaka Bumiputera Bersatu (PBB) Cawangan Bukit Sari dan Ba’ kelalan dan komponen GPS di Parlimen Lawas.

Awang Tengah juga berkata kejayaan Henry Sum mempertahankan kerusi Parlimen Lawas adalah berkat kerjasama semua.

Beliau mahu semua jentera terus fokus dalam memberi khidmat dan mendengar keluhan rakyat setelah mendapat mandat yang besar ini.

Oleh ADENG EDRUS

Keterangan gambar

PENGHARGAAN…. Awang Tengah, Henry Sum dan Paulus bersama isteri masing-masing memotong kek apresiasi petugas PRU ke-15 di Lawas malam tadi.

See author's posts


Negara Teluk kini boleh mohon eVisa pelancong Saudi

RIYADH: Kementerian Pelancongan Arab Saudi pada Khamis membenarkan semua penduduk di negara anggota Majlis Kerjasama Teluk (GCC) memohon visa pelancong secara dalam talian bagi melawat negara itu.

EVisa akan membolehkan penduduk di negara-negara Teluk meneroka pelbagai wilayah di Saudi dan melakukan ibadah umrah, Xinhua memetik laporan rasmi Agensi Akhbar Saudi.

Langkah itu dibuat sebagai sebahagian daripada usaha Arab Saudi memberi peluang kepada penduduk Teluk melawat destinasi pelancongan, menikmati acara hiburan dan meneroka tapak warisan dan bersejarah di negara itu.

Penduduk Teluk boleh melawat halaman eVisa bagi memohon visa berkenaan, dengan kos AS$80 sebagai tambahan kepada insurans kesihatan.

Setelah permohonan dibuat, pemohon akan memperoleh eVisa melalui e-mel, menurut laporan media Saudi.

Sebelum ini, hanya penduduk GCC dengan pekerjaan yang disenaraikan dibenarkan memohon eVisa untuk melawat kerajaan itu. – Bernama

See author's posts


RELA boleh bantu awasi PATI

KUCHING: Anggota Jabatan Sukarelawan Malaysia (RELA) boleh membantu dalam mengawasi gejala pendatang tanpa izin (PATI) selain menjaga keselamatan dan sebagai barisan hadapan.

Ahli Dewan Undangan Negeri (ADUN) Demak Laut, Dr Hazland Abang Hipni berkata, anggota RELA mempunyai banyak peranan selain daripada menjaga keselamatan, mereka juga boleh menjadi barisan hadapan dan mengawasi gejala pendatang haram.

“Ancaman keselamatan negeri ini dewasa ini adalah daripada sempadan dan lintas sempadan kerana kes daripada negara jiran yang sepatutnya kita jaga dengan lebih rapi.

“Dalam komuniti tidak banyak kes yang berlaku, jadi yang kita bimbang adalah kes yang datang daripada sempadan ataupun benteng di sebelahnya,” katanya pada Majlis Penyerahan Lampu Limpah Padang Futsal Taman Sepakat Jaya oleh DBKU di Padang Futsal Taman Sepakat Jaya, di sini, semalam.

Dalam pada itu, beliau berkata, Rela mempunyai protokol dan sebagainya di setiap kampung.

“Kita menggunakan ‘Community Policing’ dengan komuniti setempat terlibat secara terus untuk menjadi barisan hadapan dan menjaga kampung masing-masing.

“Ini termasuklah RELA, Jawatankuasa Kemajuan dan Keselamatan Kampung (JKKK), Kawasan Rukun Tetangga (KRT), Skim Rondaan Sukarela (SRS) dalam KRT dan juga belia Pertubuhan Kebangsaan Belia Bersatu Sarawak (SABERKAS) dan sebagainya,” katanya.

Oleh Cheryl Law

See author's posts


Nancy yakin pelancongan domestik berkembang

BAU: Tempahan hotel-hotel di Kuching dicatatkan penuh sehingga 75 peratus, kata Menteri Pelancongan, Kesenian dan Kebudayaan, Dato’ Sri Nancy Shukri.

Menurut Nancy, rekod berkenaan diperoleh selama dua minggu kebelakangan ini melalui tempahan secara dalam talian.

“Ini memperlihatkan keyakinan orang ramai sudah mula bergerak dan tidak sabar nak bercuti keluar dari rumah,” katanya pada sidang media di Libiki Bamboo Resort Bijuang Tuolok Mongang, Kampung Mongang Bau semalam.

Oleh itu, Nancy mengingatkan rakyat tempatan supaya memiliki pelbagai produk pelancongan di daerah atau kampung yang masih belum diterokai ramai.

“Kita akan mencari jalan untuk membangunkan semula ekonomi melalui MOTEC atau AMTEC mencari jalan membantu cara yang berkesan untuk mengembangkan industri pelancongan domestik,” ujarnya.

Usaha mengenalpasti produk pelancongan dalam negeri sendiri, Nancy akui Sarawak merupakan negeri yang kaya dengan budaya dan keindahan asli untuk diterokai.

Menjadikan daerah Bau sebagai destinasi produk pelancongan yang strategik dikunjungi,  Nancy menyeru rakyat tempatan supaya menyahut seruan kerajaan menerokai tempat-tempat yang menarik di daerah itu.

“Kita dapat melihat tempat ini (pusat peranginan Libiki Bamboo Resort Bijuang Tuolok Mongang) dikelilingi sungai seperti pulau untuk disinggahi. Saya harap orang ramai akan bersantai dan senang datang ke sini,” katanya lagi.

Hadir sama Menteri Muda Pelancongan, Kebudayaan dan Kesenian, Datuk Sebastian Ting, Ahli Dewan Undangan Negeri (ADUN) Tasik Biru, Datuk Henry Harry Jinep dan ADUN Serembu, Miro Simuh serta Ketua Pegawai Eksekutif Lembaga Pelancomgan Sarawak (STB), Sharzede Datu Salleh Askor.

Oleh Diyana Samsuddin

See author's posts


Beri peluang kepada kontraktor tempatan

KUCHING: Persatuan Kontraktor Petroleum Sarawak (SPECA) berhasrat memperjuangkan hak kontraktor Sarawak supaya dianugerahkan projek terus daripada Petronas.

Presidennya, Datuk Rahman Lariwoo menegaskan hasrat SPECA itu mendapat sokongan Ketua Menteri, Datuk Patinggi Abang Johari Tun Openg.

“SPECA akan bersuara mewakili kontraktor di negeri ini dan berharap tidak berlaku monopoli kontraktor dari Semenanjung Malaysia yang dianugerahkan oleh Petronas melaksanakan projek di Sarawak,” katanya.Rahman berkata demikian pada sidang media khas selepas mengadakan kunjungan hormat terhadap Ketua Menteri di Wisma Bapa Malaysia di sini semalam.

Mengakui kontraktor Sarawak memiliki kredibiliti dan kemampuan setanding dengan kontraktor di negeri lain, Rahman berharap Petronas menyerahkan 100 peratus projek pembangunan industri minyak dan gas kepada kontraktor di negeri ini.

“Saya yakin semua ahli (kontraktor) Sarawak ini mempunyai kelebihan dan kekuatan masing-masing dan khidmatnya memenuhi piawaian Petronas,” ujarnya.

Namun tidak diberi peluang untuk melaksanakan projek dalam industri merupakan kekurangan, kata Rahman yang sekali gus menyebabkan kontrakotr Sarawak tidak berjaya menempa nama dan berjaya.

Sementara itu, Rahman berkata pihaknya turut bercadang mengadakan pertemuan dengan pengurusan tertinggi Petronas bagi mengkengahkan hasrat berkenaan.

“Kami mahu bertemu dengan Boss Besar Petronas untuk mereka memberi kami peluang,” ujarnya dan menambah, sekiranya tidak berjaya, SPECA akan menjemput pihak Petronas pada majlis pelancaran persatuan itu kelak.

Rahman memberitahu lagi SPECA mendapat kelulusan Pendaftaran Pertubuhan (ROS) pada 19 Ogos lalu.

Oleh Diyana Samsuddin

See author's posts


Operasi sanitasi dipergiat

BINTULU: Usaha sanitasi
awam terus dipergiat bagi mengekang penularan wabak Covid-19 oleh Jabatan Bomba
dan Penyelamat Malaysia (JBPM) dengan kerjasama Lembaga Kemajuan Bintulu (BDA)
dan dipantau pihak Kementerian Kesihatan Malaysia (KKM) di daerah ini.

Ketua Balai Bomba dan
Penyelamat Bintulu, Christus Buson berkata, usaha tersebut turut melibatkan
kawasan perumahan, pasar raya dan bangunan kerajaan.

“Kerja-kerja sanitasi
dilakukan oleh pihak Bomba dan BDA dengan pemantauan rapi dilakukan oleh pihak
KKM,” katanya.

Beliau memaklumkan
perkara itu kepada pihak media, semalam.

Menurutnya, ketiga-tiga
pihak berkenaan telah melakukan sanitasi melibatkan kawasan lot dan perumahan
di penempatan penduduk Sungai Plan.

Terdahulu, operasi
berkenaan dilakukan melibatkan pasar raya Sing Kwong (Medan) dan Sing Kwong
(Tanjung Batu), Lapangan Terbang Antarabangsa Bintulu dan beberapa buah pasar
raya yang lain.

“Operasi Sanitasi
menggunakan kaedah penyemburan. Medium untuk penyemburan ialah campuran air dan
peluntur (Clorox) dengan sukatan 1:9,” katanya.

Jelas beliau, operasi
tersebut juga turut melibatkan anggota dari Balai Bomba dan Penyelamat (BBP)
Samalaju dan BBP Tatau.

Sehubungan itu, beliau
turut menasihati orang ramai supaya sentiasa mengambil berat terhadap
kebersihan diri dan memberikan kerjasama khususnya berhubungan Perintah Kawalan
Pergerakan (PKP) yang memasuki fasa ketiga ketika ini.

See author's posts


Kenyataan DAP tidak dapat diterima

KUCHING: Parti Rakyat Bersatu Sarawak (SUPP) Cawangan Stakan mengingatkan semua pihak bahawa DAP tidak boleh lagi diterima selepas Pengerusi Parti Tindakan Demokratik (DAP) Sarawak Chong Chien Jen memohon maaf atas kenyataan memfitnah yang dibuat terhadap Penasihat Undang-Undang negeri Sarawak, Dato Sri JC Fong baru-baru ini.

Pengerusi SUPP Cawangan, Stakan Sim Kiang Chiok berkata, permintaan maaf tersebut merupakan kali kedua oleh Pengerusi DAP dan kenyataan berpotensi memfitnah ketika beliau menarik balik kenyataannya terhadap Ahli Parlimen Datuk Seri Wan Junaidi Tuanku Jaafar iaitu Menteri Pembangunan Usahawan dan Koperasi Persekutuan sebelum ini.

“Menurut syarat penyelesaian, Chong tidak hanya menarik balik pernyataannya terhadap Wan Junaidi, tetapi juga mengakui bahawa plaintif adalah seorang yang terhormat dan berintegriti.

“Selain itu, Chong juga akan membayar Wan Junaidi sebanyak RM25,000 dengan Wan Junaidi akan menarik balik tuntutannya tanpa kebebasan untuk mengemukakannya semula,” katanya.

Menurut Sim, DAP Sarawak telah menunjukkan dengan jelas bahawa mereka rela menyalahgunakan masyarakat dengan retorik dan janji kosong selagi memperolehi undi.

“Satu-satunya cara yang mungkin untuk menghukum perbuatan salah ini adalah memastikan DAP tidak mendapat undi kita lagi.

“Pengajaran ini akan menakutkan mana-mana ahli politik yang ingin mencontohi strategi DAP dan memastikan bahawa kita akan mempunyai wakil rakyat yang mempunyai maruah dan kehormatan selain daripada patriotisme yang mendalam kepada Sarawak,” ujarnya.

Beliau turut menyatakan bahawa DAP Sarawak telah kehilangan kredibilitinya apabila mereka gagal menunaikan janji pada Pilihan Raya Umum yang lalu.

“Setelah berkuasa di Putrajaya, janji mereka seperti 50 peratus pengembalian cukai yang dikutip di Sarawak dan 20 peratus royalti minyak dan gas dibiarkan, malah telah membiarkan Petroliam Nasional Berhad (PETRONAS) menghentikan tambahan lima peratus cukai jualan yang dikenakan sebelum ini.

“Kita bernasib baik kerana sebagai orang sarawak kita mempunyai kepemimpinan yang sebenarnya iaitu Ketua Menteri Datuk Patinggi Abang Johari Tun Openg sekali gus memastikan kita menang melawan PETRONAS di mahkamah.

“Ini terbukti apabila Pakatan Harapan (PH) menegaskan bukan hanya untuk menafikan hak Sarawak namun secara aktif melakukan gerakan untuk menghapus tradisi lama Sarawak seperti Jawatankuasa Kemajuan dan Keselamatan Kampung (JKKK),” jelas Sim.

Tambah beliau, kepemimpinan akar umbi tradisional di Sarawak adalah warisan pentadbiran Brooke dan selama ini tetap relevan dan baik tetapi DAP dan rakan-rakan mahu persekutuan mengambil alih perkara ini yang melanggar autonomi negeri ini dalam perkara itu.

“DAP Sarawak juga membenarkan Tanah Melayu menentukan syarat untuk hiburan dan berita dengan Kementerian Multimedia yang dikendalikan DAP yang mana menafikan liputan untuk Sarawak di RTM dan menolak Sarawak mempunyai stesen TV kita sendiri,” kata Sim.

Pada masa sama, beliau berkata DAP Sarawak telah menunjukkan bahawa mereka adalah ‘ejen’ di Tanah Melayu dan dengan berita baru-baru ini mengenai permintaan maaf atas kata-kata fitnah yang diucapkan yang menunjukkan dengan jelas watak sebenar DAP bahawa orang Sarawak mesti menolak semua pembohongan mereka pada masa depan dan tidak memberi ruang untuk politik ‘beracun’ di negeri ini.

“Kebenaran yang jelas dan sederhana adalah bahawa DAP tidak boleh dipercayai lagi kerana mereka telah kehilangan semua kredibiliti kerana telah dengan jelas berbohong dan gagal menepati janji mereka sendiri.

“Menurut pendapat kami, DAP tidak akan berhenti berbohong walaupun telah banyak kali diketahuinya kerana mereka masih berusaha mendapatkan undi dengan cara berbohong.

“Kita mesti menyokong mereka yang berani dan benar dan menghukum mereka yang menyesatkan dan menimbulkan kekacauan,” tambahny lagi.

See author's posts


Pertumbuhan ekonomi rantau Asia, Pasifik dijangka perlahan

SINGAPURA: Pertumbuhan ekonomi di rantau Asia dan Pasifik dijangka perlahan pada 2022 dan 2023 memandangkan rantau itu berdepan tiga halangan besar “yang mungkin membuktikan ia masalah berterusan”, menurut Tabung Kewangan Antarabangsa (IMF).

Agensi kewangan utama Pertubuhan Bangsa-Bangsa Bersatu (PBB) yang beribu pejabat di Washington menyenaraikan tiga halangan iaitu dasar yang mengetatkan kewangan global, peperangan di Ukraine dan kejatuhan mendadak ekonomi yang luar biasa di China.

Halangan yang mencabar itu menyukarkan penggubal dasar membuat pilihan, katanya.

“Ekonomi Asia yang melantun semula dengan kukuh pada awal tahun ini kehilangan momentumnya, dengan suku kedua yang lebih lemah daripada jangkaan,” kata Pengarah Jabatan Asia dan Pasifik IMF, Krishna Srinivasan pada sidang media hibrid sempena laporan “The Regional Economic Outlook, Asia and Pacific: Sailing into Headwinds” yang dikeluarkan hari ini.

“Kami telah mengurangkan unjuran pertumbuhan di Asia dan Pasifik kepada 4.0 peratus tahun ini dan 4.3 peratus tahun depan. masing-masing turun sebanyak 0.9 dan 0.8 mata peratusan, berbanding “World Economic Outlook” pada April yang jauh di bawah purata 5.5 peratus bagi tempoh dua dekad lalu.” katanya.

Menurut IMF, walaupun inflasi naik secara lebih sederhana di Asia pada 2021 berbanding rantau lain, harga yang turun naik dengan mendadak di pasaran komoditi global selepas Rusia menceroboh Ukraine pada Februari memberi tekanan tambahan kepada inflasi utama di Asia pada separuh pertama 2022.

Kenaikan itu turut dipengaruhi oleh peningkatan harga makanan dan bahan api- terutamanya di pasaran baru muncul dan ekonomi membangun Asia – tetapi juga mencerminkan inflasi teras yang lebih tinggi apabila ekonomi rantau itu pulih, katanya.

Berdasarkan keadaan itu, Srinivasan menekankan beberapa keutamaan untuk penggubal dasar dengan salah satunya “mengetatkan lagi dasar monetari akan diperlukan bagi memastikan inflasi kembali kepada sasaran dan jangkaan inflasi kekal tidak berubah”.

Srinivasan berkata, penyatuan fiskal diperlukan untuk menstabilkan hutang awam dan menyokong pendirian dasar monetari. Asia kini merupakan rantau yang memilki hutang terbesar selain turut mengamalkan penjimatan yang terbesar di dunia, dan beberapa negara berisiko tinggi berdepan dengan masalah hutang.

“Hutang awam dan swasta menjadi lebih teruk disebabkan pandemik kerana pertumbuhan lebih perlahan dan paras hutang lebih tinggi. Susut nilai dan kenaikan kadar faedah boleh mendedahkan kelemahan kewangan daripada leveraj tinggi dan lembaran imbangan tidak dilindung nilai, seterusnya meningkatkan nisbah hutang awam.

“Apabila kadar faedah naik, ini akan meningkatkan imbangan fiskal yang diperlukan untuk menstabilkan hutang. Pendekatan bersepadu untuk menangani cabaran ini dengan cara yang tepat pada masanya dan ditentukur dengan baik adalah penting sambil mengambil kira risiko penurunan selanjutnya,” katanya.

Pada soalan mengenai keperluan untuk Malaysia meningkatkan kadar dasar secara agresif bagi mengurangkan perbezaan dengan AS, Ketua Bahagian Kajian Serantau, Jabatan Asia dan Pasifik IMF, Shanaka Peiris menyatakan bahawa “Bank Negara Malaysia telah bergerak agak pantas walaupun sebelum inflasi meningkat di atas sasaran”.

“Memandangkan inflasi teras yang berterusan dan beberapa faktor lain yang kami dapati, anda boleh menjangkakan lebih banyak negara lain di rantau ini akan terus untuk menurunkan inflasi di bawah sasaran menjelang 2024 seperti yang kami unjurkan pada masa ini.” – Bernama

See author's posts


Diseru pawang: Enam ekor buaya muncul

LINGGA: Sebanyak enam ekor buaya ganas muncul di Sungai Batang Lupar dekat Seduku Ili, malam kelmarin apabila ‘diseru’ oleh seorang pawang buaya.

Pawang buaya dari Kampung Seduku itu menggunakan kebolehannya untuk berinteraksi bersama reptilia pemangsa berkenaan dengan menyoal, buaya yang bertanggungjawab membaham Kong Gindi, 47, pada 24 Julai lalu.

Bagaimanapun, tiada dalam kalangan enam ekor buaya berkenaan dikatakan ‘mengakui’ perbuatan itu sebelum pawang terbabit meminta ‘memaklumkan’ kepada buaya lain supaya berkumpul di satu kawasan di Sungai Seduku Ili dekat Sungai Batang Lupar malam itu.

Enam ekor buaya berkenaan telah ‘mengiringi’ sesama rakan mereka yang lain termasuk buaya yang dipercayai membaham mangsa masuk ke Sungai Seduku sebaik sahaja diseru oleh pawang terbabit.

Bagaimanpun, buaya yang dipercayai telah membaham mangsa itu hanya menampakkan sebahagian daripada badannya dan terus menghilangkan diri selepas itu.

Terdapat juga cubaan daripada penduduk kampung yang turut serta pada malam upacara menyeru buaya tersebut dengan bertindak untuk membunuh enam ekor buaya yang mengiringi itu, namun gagal.

Kebiasaannya, setiap buaya yang menjamah daging manusia akan ‘tulah’ (berdosa) dan pasti akan menerima hukuman daripada pawang buaya disebabkan perbuatannya.

Buaya itu akan mudah dijerat dengan pancing biasanya diumpan dengan monyet, ayam, anjing, biawak atau daging mentah lain.

Dalam pada itu, selepas gerakan mencari dan menyelamat (SAR) mangsa Kong Gindi, 47, yang dibaham buaya di Sungai Seduku Ili pada 24 Julai lalu menemui jalan buntu, penduduk kampung bersepakat menggunakan khidmat pawang buaya untuk memburu reptilia yang menyerang mangsa itu.

Penduduk Seduku Ili dengan persetujuan keluarga Kong nekad menggunakan khidmat pawang buaya daripada Kampung Seduku, selepas usaha pencarian menemui kegagalan sejak pagi Jumaat lalu.

Terdahulu, mangsa Kong Gindi, 47, disambar oleh sang bedal ke dasar Sungai Seduku, dalam satu kejadian serangan buaya di Rumah Panjang Tuntun, di sini pagi Jumaat (24 Julai) lalu.

Sewaktu kejadian, mangsa bersama seorang rakannya, Saji Thomas, 52, ketika sedang memeriksa dan mencuci perahu sekitar 9.30 pagi.

Oleh Adi Safarman

See author's posts


Guru bentuk modal insan harapan bangsa, negara

SARIKEI: “Ajaran kami ada harapan, teguran kami ada doa, marah kami ada sayang, diam kami ada kebijaksanaan, tangan kami ada sahsiah terbina,” kata Guru Besar Sekolah Kebangsaan (SK) Abang Haji Matahir, Azeman Akel.

Katanya, ia bertepatan dengan tema Hari Guru bagi 2023 iaitu “Guru Insani Pemangkin Generasi Madani”.

“Ajaran kami ada harapan yang menggunung tinggi untuk melihat masa depan yang cerah pelajar-pelajar kami, bukan sahaja dalam bidang akademik, malah dalam bidang yang mereka ceburi termasuk kerjaya pada masa depan.

“Harapan kami sebagai guru juga adalah untuk memastikan pelajar-pelajar kami tidak berputus asa dengan pencapaian mereka dalam pendidikan. Kami mahu mereka sentiasa berusaha sehabis baik dalam pelajaran mereka.

“Setiap teguran yang kami berikan untuk pelajar-pelajar terkandung doa supaya Allah SWT melembutkan hati mereka yang keras agar dapat menerima setiap didikan guru-guru demi kejayaan mereka,” katanya.

Beliau berkata demikian ketika dihubungi Utusan Sarawak, hari ini.

Dalam pada itu, katanya, antara objektif Hari Guru pada 16 Mei setiap tahun adalah untuk menarik perhatian ibu bapa, murid dan orang ramai kepada peranan penting guru dalam masyarakat.

“Kami sebagai guru berperanan penting dalam mendidik anak bangsa menjadi seorang insan yang berguna dalam bidang pendidikan dan juga setiap didikan agama dan moral di sekolah adalah sebagai pedoman mereka dalam kehidupan seharian.

“Guru adalah ibarat lilin yang membakar diri. Selamat Hari Guru kepada semua rakan-rakan guru di seluruh tanah air tercinta,” katanya.

Oleh EARL ANEK

See author's posts


Peruntukan RM200 juta

KOTA SAMARAHAN: Sarawak maju selangkah lagi dalam usaha memerangi penyakit berjangkit apabila Kerajaan Negeri memperuntukkan sebanyak RM200 juta untuk membangunkan sebuah pusat penyelidikan yang pembinaannya akan dimulakan, tahun ini.

Ketua Menteri Datuk Patinggi Abang Johari Tun Openg berkata pusat penyelidikan yang bertaraf antarabangsa itu, akan dibina berdekatan Pusat Jantung Sarawak, di sepanjang Koridor Kuching-Samarahan di sini.

“Pembangunan pusat ini adalah untuk memastikan kesiapsiagaan Sarawak dalam mempelopori usaha memerangi wabak pada masa depan,” katanya pada sidang media selepas melawat pusat pemberian vaksinasi (PPV) COVID-19 di kampus Universiti Malaysia Sarawak (UNIMAS) di sini, semalam.

Ketua Menteri mengumumkan rancangan untuk membangun pusat itu pada 24 November tahun lepas dan telah diluluskan oleh Kabinet Sarawak Februari lepas, dengan barisan pakar dari UNIMAS dan institusi antarabangsa lain akan terlibat dalam pembangunan pusat berkenaan.

“Ia akan dilengkapi dengan peralatan canggih dan makmal Bio-Safety Level 3 (BSL-3) untuk membolehkan penyelidikan dan pembangunan agen berjangkit BSL-3 dan seterusnya menguji produk untuk memastikan pengkomersialan hasil penyelidikan dan pengembangan,” katanya.

Abang Johari berkata, projek itu akan dimulakan segera memandangkan keperluan mendesak terhadap pusat berkenaan yang diharapkan dapat disiapkan dalam tempoh tiga tahun dengan institusi penyelidikan perubatan tertentu, termasuk dari Singapura akan dijadikan model rujukan untuk permbinaan pusat berkenaan.

Menuru beliau, pusat itu juga akan saling melengkapi dan bekerjasama dengan Kementerian Kesihatan dalam menangani penyakit berjangkit di Sarawak melalui pengumpulan bakat-bakat dari peringkat serantau dan antarabangsa.

“Pusat ini juga diharap dapat menarik kedatangan syarikat bioperubatan global untuk memastikan Sarawak bersedia menghadapi cabaran masa depan, selain memberi peluang kepada rakyat Sarawak yang berbakat untuk berkhidmat kepada negeri sekali gus dapat memacu pengembangan modal insan dalam bidang sains bioperubatan,” tambahnya. – Bernama

See author's posts


Saberkas Meradong anjur pelbagai program sukan sesudah Aidilfitri

BINTANGOR: Pertubuhan Belia Kebangsaan Bersatu Sarawak (Saberkas) Meradong merupakan satu cawangan yang aktif menjalankan pelbagai aktiviti dalam usaha mendekati masyarakat setempat terutama golongan belia.

Pengerusinya, Datuk Ding Koung Hiing berkata, banyak aktiviti akan dijalankan Saberkas Meradong sempena sambutan Jubli Emas Saberkas Ke-50 pada tahun ini.

“Saya berharap golongan belia di Meradong melibatkan diri dalam semua aktiviti anjuran Saberkas Meradong.

“Kita akan menganjurkan banyak aktiviti termasuk program sukan seperti futsal, bola sepak dan sebagainya.

“Aktiviti ini mungkin akan diadakan selepas perayaan Aidilfitri nanti,” katanya.

Ding yang juga merupakan Ahli Dewan Undangan Negeri (ADUN) Meradong berkata demikian ketika ditemu bual para pemberita selepas mengagihkan bubur lambuk kepada peniaga dan pengunjung di Bazar Ramadan Bintangor sempena Program Jerayawara Bubur Lambuk anjuran Saberkas Meradong, petang semalam.

Dalam pada itu, katanya, Program Jerayawara Bubur Lambuk merupakan satu inisiatif dari Saberkas di peringkat negeri dan mungkin semua cawangannya akan menganjurkan program tersebut.

Melalui inisiatif tersebut, Ding berharap ia dapat mengeratkan lagi hubungan silaturahim di antara Saberkas Meradong dan masyarakat setempat.

Turut hadir, Timbalan Pengerusi I Saberkas Meradong Khairulddin Qalam Daud dan Timbalan Pengerusi II Saberkas Meradong Ley Chee Hua.

Oleh EARL ANEK

See author's posts


DUN: Mukah bakal dibangun sebagai ‘Bandar Pintar’

KUCHING: Kerajaan Sarawak sedang dalam usaha untuk membangunkan Mukah sebagai ‘Bandar Pintar’ bagi membuka lebih banyak peluang pekerjaan di negeri ini.

Timbalan Menteri Perdagangan Antarabangsa, Industri dan Pelaburan, Datuk Malcolm Mussen Lamoh berkata lapan sektor ekonomi telah dikenal pasti dan akan terus dibangunkan bagi mewujudkan lebih banyak peluang pekerjaan di Mukah.

Antara sektor itu ialah pendidikan, komunikasi dan teknologi, pertanian, bioteknologi perikanan, kebudayaan, sektor makanan dan pembuatan.

“Pembangunan dan perkembangan lapan sektor ekonomi ini dijangka akan mewujudkan lebih banyak peluang pekerjaan.

“Kerajaan Sarawak melalui kementerian saya serta pelbagai agensi lain dengan kerjasama Lembaga Pembangunan Pelaburan Malaysia (MIDA) sedang giat menggalakkan pelaburan di Sarawak termasuk Mukah.

“Baru-baru ini, kerajaan Sarawak telah menubuhkan InvestSarawak yang akan menjadi agensi sehenti untuk mempromosikan Sarawak sebagai destinasi pelaburan pilihan,” katanya.

Beliau berkata demikian menjawab soalan Royston Valentine (GPS-Tellian) pada sidang Dewan Undangan Negeri (DUN), hari ini.

Royston bertanya mengenai pelan tindakan kerajaan Sarawak untuk membuka lebih banyak peluang pekerjaan di negeri ini khususnya di Bahagian Mukah.

Malcolm juga berkata, terdapat tiga projek Anjung Usahawan sedang dalam perancangan bagi Bahagian Mukah iaitu Anjung Usahawan Balingian, Anjung Usahawan Daro dan Anjung Usahawan Dalat serta sebuah projek Taman Perindustrian Mini di daerah Dalat.

“Melalui pelaksanaan projek-projek ini, ia akan dapat mewujudkan lebih banyak peluang perniagaan baharu dan peluang pekerjaan kepada anak tempatan sekali gus meningkatkan taraf ekonomi penduduk di bahagian Mukah,” katanya.

Oleh RYNNA SHA’ERRA

See author's posts


SK Kampung Tellian beroperasi hujung 2020

MUKAH: SK Kampung Tellian yang siap pada Disember 2019 dijangka beroperasi penghujung tahun ini.

Menurut taklimat sempena lawatan Yang di-Pertua Negeri Sarawak, Tun Pehin Sri Abdul Taib Mahmud semalam, persiapan untuk kelengkapan seperti perabot dan sebagainya siap November ini.

Namun untuk beroperasi dikatakan tertakluk dengan keadaan semasa itu terutama sekali penyerahan projek kepada Kementerian Pendidikan Malaysia.

Dengan kos hampir RM18 juta (RM17,791,436.97), projek 24 bulan itu mula dibina pada 26 Disember 2017 dan siap sepenuhnya pada 26 Disember 2019.

Dinamakan sebagai projek pembinaan gantian penuh ia merangkumi 24 bilik darjah dan lain-lain kemudahan dengan kapasiti maksima 800 murid.

Sekolah yang masih menumpang di SK Mukah yang berada kira-kira lima kilometer dari sekolah baharu itu kini mempunyai seramai 213 murid.

Pada lawatan tersebut, TYT diiringi Presiden Persekutuan Persatuan Melanau Sarawak, Tan Sri Dr. Muhammad Leo Toyad Abdullah.

Hadir sama Ahli Dewan Undangan Negeri Tellian merangkap Penaung PIBG SK Kpg Tellian, Yussibnosh Balo, Ahli Dewan Undangan Negeri Balingian, Abdul Yakub Arbi, Residen Bahagian Mukah, Hamdiah Bakir, Pegawai Pendidikan Daerah Mukah (PPD Mukah), Salemah Chali dan Guru Besar SK Kpg Tellian, Syazana Abdullah@Rupina Tambi.

Sejurus tiba di perkarangan sekolah, Tun Pehin Sri Taib dan rombongan disambut oleh tenaga pengajar SK Kpg Tellian dan penari tarian tradisional.

Sejarah sekolah juga diutarakan dalam taklimat ringkas yang disampaikan oleh seorang pegawai daripada PPD Mukah, Ramli Abus.

SK Kpg Telliah ditubuhkan dengan Sekolah St Michael pada 1945, dan diambil alih oleh Mukah Authority dan dinamakan SK Kampung Tellian pada 1952.

Bangunan pertama dibina di Kampung Tellian Ulu pada 1959, dan disusuli dengan pembinaan bangunan tiga bilik kelas di Kampung Tellian Tengah oleh Majlis Daerah Mukah pada 1964.

Selepas itu pada 1982-84, Kerajaan Malaysia membina bangunan dua tingkat di seberang jalan SK Kampung Tellian Baharu.

Namun pada 18 Mei 2004, bangunan dua tingkat itu diisytiharkan tidak selamat dan disyorkan untuk dikosongkan mengakibatkan SK Kpg Tellian ditempatkan sementara di SK Mukah sehingga sekarang atau kini sudah 16 tahun 3 bulan.

Justeru, warga sekolah dan penduduk tempatan amat mendambakan sekolah baharu dan penantian itu akan berakhir apabila ia beroperasi dalam masa yang terdekat atau selewatnya tahun hadapan.

See author's posts


Malaysia turunkan duti eksport MSM

KUALA LUMPUR: Duti eksport minyak sawit mentah (MSM) Malaysia telah dikurangkan kepada sifar bagi Jun 2020 berbanding 4.5 peratus pada bulan ini, demikian menurut Lembaga Minyak Sawit Malaysia (MPOB).

Cukai itu telah dikecualikan bagi sebahagian besar tahun lepas mulai 1 Mei sehingga 31 Disember 2019, tetapi dikuatkuasakan semula pada kadar lima peratus pada Januari lepas.

Dalam kenyataan di laman sesawang rasminya, MPOB berkata, Malaysia yang juga pengeluar dan pengeksport MSM kedua terbesar dunia telah membuat menetapkan harga rujukan minyak sawit pada RM2,122.77 satu tan untuk Jun 2020.

Sementara itu peniaga minyak sawit, David Ng menyifatkan menyambut baik langkah pengurangan duti eksport MSM memandangkan paras inventori minyak sawit negara ini meningkat lebih dua juta tan pada April manakala pengeluaran mencecah paras tertinggi dalam tempoh enam bulan berikutan penularan Covid-19 yang menjejaskan permintaan terhadap komoditi itu.

“Walaupun terdapat impak Covid-19 di serata dunia yang memberi kesan terhadap permintaan minyak sawit global, eksport Malaysia sebaliknya meningkat pada 15 hari pertama Mei 2020.

“Oleh kerana minyak sawit itu semakin pulih, cukai pada kadar sifar akan turut membantu mengurangkan stok simpanan yang dimiliki Malaysia,” katanya kepada Bernama.

Laporan sebelum ini menyatakan harga minyak sawit Malaysia susut sekurang-kurangnya 35 peratus sejak Januari tahun ini.

Pada masa ini komoditi itu diniagakan pada RM2,081 satu tan untuk bulan semerta Mei 2020 di pasaran hadapan Bursa Malaysia Derivatives. – Bernama

See author's posts


Jambatan Bandar Lawas bakal siap awal 2025

LAWAS: Kerja pembinaan Jambatan Bandar Lawas baharu dijangka siap pada awal 2025. Projek bernilai RM150 juta ini yang dilaksanakan oleh Lembaga Pembangunan Koridor Wilayah (RECODA) kini sedang menjalankan kerja cerucuk dan pembukaan tapak yang mana Pekerjaan Piasau Konkerit Sdn Bhd merupakan kontraktor.

Setelah siap, jambatan ikonik ini dengan menara gerbang dan kabel gantung yang dihiasi lampu LED akan mengurangkan masa perjalanan menyeberangi Sungai Batang Lawas untuk pergi ke Jalan Pulau Salam di sebelah utara dan Kampung Ladang Baru di sebelah selatan di Bandar Lawas.

Projek ini merupakan salah satu daripada 168 projek di bawah Agensi Pembangunan Wilayah Utara (NRDA) yang telah diperuntukkan RM1.5 bilion oleh Kerajaan Sarawak untuk merancakkan pembangunan infrastruktur di Limbang dan Lawas.

Pelancaran projek Jambatan Bandar Lawas telah disempurnakan oleh Timbalan Premier Sarawak, Datuk Amar Awang Tengah Ali Hasan yang juga Pengerusi NRDA pada petang Selasa.

NRDA adalah salah satu daripada tiga agensi ditubuhkan oleh Kerajaan Negeri di bawah RECODA yang mana dua lagi agensi di bawahnya adalah Agensi Pembangunan Ulu Rajang (URDA) dan Agensi Pembangunan Tanah Tinggi (HDA).

Ketua Pegawai Eksekutif RECODA, Datu Ismawi Ismuni dalam ucapan ringkasnya berkata, projek Jambatan Bandar Lawas yang bermula pada 26 Mei tahun ini melibatkan pembinaan jambatan sepanjang 642 meter dan lebar sebesar 12.4 meter termasuk 1.1 kilometer jalan masuk ke jambatan.

Beliau menegaskan bahawa RECODA akan memastikan projek ini dilaksanakan mengikut jadual dan memenuhi skop dan piawaian.

Dalam pada itu, Awang Tengah dalam ucapannya berkata selain daripada projek jambatan ini, NRDA juga akan melaksanakan beberapa projek besar termasuk pembinaan Lapangan Terbang Baharu Lawas dan Lebuhraya Northern Coastal sepanjang 86 kilometer yang dijangka bermula pada suku pertama dan kedua tahun depan masing-masing.

Beliau juga berkata, projek pembangunan petrokimia di Lawas akan melihat pembinaan kompleks penapisan petrokimia bersepadu dengan nilai pelaburan sejumlah AS$5 bilion yang akan memberi peluang pekerjaan kepada para penduduk.

Kerajaan Sarawak katanya, akan mempercepatkan pembangunan infrastruktur bagi memastikan pembangunan ekonomi dapat dicapai seterusnya akan meningkatkan taraf hidup rakyat menerusi pendapatan yang tinggi.

See author's posts


DUN: YSISS pertama mulakan operasi

KUCHING: Sekolah Menengah Antarabangsa Yayasan Sarawak (YSISS) yang pertama di Petra Jaya telah mula beroperasi secara rasmi pada 4 April lalu.

Menteri Pendidikan, Inovasi dan Pembangunan Bakat, Datuk Roland Sagah Wee Inn berkata, pengambilan awal telah menarik 1,261 pemohon yang mana, 761 daripadanya menduduki peperiksaan kemasukan.

“Disebabkan kekangan kapasiti, kampus hanya boleh menerima 115 pelajar dari seluruh Sarawak untuk kohort pertama. Setelah dibangunkan sepenuhnya, kampus ini akan mempunyai kapasiti 500 pelajar dari Tahun 7 hingga Tahun 11 yang setara dengan Tingkatan 1 hingga Tingkatan 5,”katanya.

Beliau berkata demikian ketika menggulung perbahasan di sidang Dewan Undangan Negeri hari ini.

Sementara itu, kemajuan semasa pembinaan YSISS Kuching yang terletak di Batu 12 Jalan Kuching-Serian adalah pada 50.67 peratus, dengan sasaran siap pada suku ketiga 2023.

Bagi YSISS Sibu pula, pembinaan disasarkan akan dimulakan pada suku pertama 2023, dengan tarikh sasaran siap pada Julai 2024.

Kedua-dua YSISS Bintulu dan Miri kini dalam peringkat perancangan.

“Dalam pada itu, Sarawak kini mempunyai tiga universiti awam iaitu UNIMAS, UiTM dan UPM. Tiga universiti milik kerajaan, Curtin, Swinburne, dan UTS, dan pelbagai universiti milik swasta yang lain.

“ Dari segi pendidikan tinggi, saya percaya kita mempunyai jalan yang mencukupi untuk rakyat Sarawak melanjutkan pelajaran ke peringkat tinggi di dalam negara,” ujarnya.

Jelasnya, dengan peruntukan RM20 juta untuk tahun depan, pembinaan kerja untuk Pusat Sains Sarawak akan bermula pada 2023, serentak dengan reka bentuk dan fabrikasi pameran dan kandungan interaktif. Pusat ini dijangka beroperasi dan terbuka kepada orang ramai pada 2025.

Oleh NUR AIN OTSMAN

See author's posts


RM156 bilion untuk pakej bantuan, rangsangan ekonomi

KUALA LUMPUR: Sebanyak RM156.18 bilion daripada RM225 bilion yang diperuntukkan menerusi empat pakej bantuan dan rangsangan ekonomi telah dibelanjakan setakat 30 November 2021 bagi merangsang semula ekonomi negara, Dewan Negara diberitahu semalam.

Timbalan Menteri Kewangan II Yamani Hafez Musa berkata, pakej berkenaan meliputi Pakej Bantuan Perlindungan Ekonomi dan Rakyat Malaysia (PERMAI), Program Strategik Memperkasa Rakyat dan Ekonomi (PEMERKASA), PEMERKASA Tambahan dan Pakej Perlindungan Rakyat dan Pemulihan Ekonomi (PEMULIH).

Beliau berkata, berikutan pelaksanaan pakej berkenaan, trend pemulihan ekonomi telah dapat dilihat apabila ekonomi negara berkembang tiga peratus pada sembilan bulan pertama tahun ini, berbanding penguncupan 6.4 peratus dalam tempoh sama pada tahun sebelumnya.

Menurutnya kebenaran merentas negeri dan pembukaan semula hampir semua sektor ekonomi serta penyambungan semula kebanyakan aktiviti sosial di bawah Pelan Pemulihan Negara (PPN) turut membantu mengembangkan ekonomi negara.

“Susulan kemajuan pelaksanaan Program Imunisasi Covid-19 Kebangsaan (PICK) telah meningkatkan permintaan domestik serta mendorong sentimen positif dalam kalangan perniagaan dan juga pengguna dengan membantu rakyat yang terjejas selain memastikan kelangsungan perniagaan.

“Indeks sentimen pengguna contohnya telah melonjak kepada 101.7 mata pada suku ketiga 2021 berbanding 64.3 mata pada suku tahun sebelumnya,” katanya pada sesi soal jawab persidangan Dewan Negara di sini semalam.

Beliau menjawab soalan Senator Datuk Razali Idris mengenai sejauh mana empat pakej bantuan dan rangsangan ekonomi iaitu PERMAI, PEMERKASA, PEMERKASA Tambahan dan PEMULIH telah merangsang semula ekonomi negara.- Bernama

See author's posts


Bekas Timbalan Ketua Menteri Sabah Abdul Ghapur Salleh meninggal dunia

TAWAU: Bekas Timbalan Ketua Menteri Sabah dan Ahli Parlimen Kalabakan Datuk Seri Abdul Ghapur Salleh, 80, meninggal dunia di Hospital Gleneagles, Kota Kinabalu, 12.07 tengah malam tadi.

Bekas Setiausaha UMNO Kalabakan Mohd Ayaz Khan ketika dihubungi mengesahkan perkara berkenaan dan menyifatkan ahli politik veteran itu sebagai pemimpin yang berjasa.

“Saya dalam perjalanan ke Kota Kinabalu untuk hadir ke pengebumian arwah. Saya difahamkan arwah mempunyai pelbagai penyakit antaranya masalah buah pinggang,” katanya.

Sementara itu, anak perempuan Allahyarham, Noraini Abdul Ghapur berkata jenazah bapanya dijangka dikebumikan di Tanah Perkuburan Islam Kampung Likas, Kota Kinabalu pagi tadi.

“Jenazah akan disolatkan di Masjid Jamek Kampung Likas, 9.30 pagi,” katanya.

Abdul Ghapur memulakan karier politiknya pada awal 1970-an dengan menyertai Parti Berjaya dan bertanding di kerusi Dewan Undangan Negeri Merotai, Tawau pada pilihan raya 1976 tetapi kalah.

Namun beliau berjaya menyandang kerusi itu pada pilihan raya 1981 yang kemudiannya kerusi berkenaan dipertahankan pada 1985 atas tiket Barisan Nasional (BN).

Abdul Ghapur menjadi Ahli Parlimen Kalabakan sejak 2004 hingga 2018 atas tiket BN, namun tewas mempertahankan kerusi itu pada Pilihan Raya Umum ke-14.

Beliau menjadi Timbalan Ketua Menteri antara 1995 hingga 1997 dan pernah menjawat pelbagai jawatan dalam Kabinet negeri termasuk Menteri Kewangan Sabah serta Menteri Komunikasi dan Kerja Raya Sabah. – Bernama

See author's posts


Tabika KEMAS Lawas kunjungi Balai Bomba

LAWAS:  Jabatan Kemajuan Masyarakat (KEMAS) Daerah Lawas bersama tujuh Taman Bimbingan Kanak-Kanak (Tabika) di daerah ini mengadakan lawatan ke Balai Bomba dan Penyelamat Lawas, baru-baru ini.

Lawatan sambil belajar itu disertai 157 orang terdiri daripada anak murid, guru pengiring dan ibu bapa.

Lawatan sambil belajar itu membabitkan Tabika Kemas Kampung Pa’puti, Tabika Kemas Kampung Ladang Baru A & B, Tabika Kemas Kampung Long Sebangang, Tabika Kemas Kampung Pa’ kepulu, Tabika Kemas Kampung Long Tukun dan Tabika Kemas Kampung Banting.

Antara aktiviti yang diadakan ketika kunjungan itu adalah ceramah keselamatan kebakaran kepada Ahli Kelab 3K (Berhenti, Rebah, Guling & Merangkak Semasa Kebakaran).

Ini diikuti demonstrasi pemadaman menggunakan alat pemadam api (jenis debu kering) kepada Ibu bapa ahli Kelab 3K.

Turut diadakan pameran jentera bomba, menaiki jentera bomba dan menggunakan peralatan kebombaan.

Rombongan ini disambut mesra Ketua Balai Bomba dan Penyelamat Lawas, Azman Ibrahim yang turut menyampaikan ceramah kebombaan.

Oleh ADENG EDRUS

Keterangan gambar

CERAMAH KEBOMBAAN…Azman menyampaikan ceramah mengenai pengenalan asas Bomba dan Penyelamat.

See author's posts


Pemain Arsenal perlu kekal tenang

PENGURUS Arsenal, Mikel Arteta berkata, pemainnya mesti belajar mengawal emosi mereka selepas bertindak balas dengan kemarahan berikutan kecederaan ke atas penjaga gawang, Bernd Leno dalam kekalahan 2-1 Ahad lalu kepada Brighton.

Neal Maupay menjaringkan gol kemenangan lewat untuk memberikan tiga mata penting kepada Albion yang diancam penyingkiran dan menyebabkan Arsenal mengalami kekalahan kedua mereka sejak Liga Perdana dimulakan semula, meninggalkan pasukan Arteta di tangga ke-10 dan 11 mata di bawah tempat kelayakan ke Liga Juara-Juara UEFA.

Maupay dikelilingi oleh pemain Arsenal selepas wisel penamat apabila Leno telah menunjuk ke arahnya ketika dia diusung keluar padang dalam separuh pertama selepas mengalami kecederaan lutut yang serius berikutan pertembungan dengan penyerang itu.

Pemain tengah Matteo Guendouzi terpaksa ditarik keluar setelah meletakkan tangannya di sekitar tekak rakannya dari Perancis itu.

Maupay berkata, bahawa pemain Arsenal harus belajar tentang “kerendahan hati” tetapi Arteta tidak setuju dengan kenyataan itu, mengatakan skuad mudanya perlu menunjukkan lebih ketenangan.

“Ketika menunjukkan kekecewaan, kita harus menunjukkannya dengan cara yang sebenar.

“Saya belum melihat gambar (Guendouzi) atau apa yang terjadi, tetapi kami akan membicarakannya jika itu terjadi. Secara emosional, kami harus mengawal keadaan dengan lebih baik,” kata Arteta.

Pemain antarabangsa veteran Brazil, David Luiz dibuang padang dalam kekalahan Arsenal di Manchester City pada Khamis lalu, dan Arteta berkata, pasukannya menunjukkan kurang pengalaman mereka dalam membiarkan kesabaran mereka hilang di Brighton.

Nicolas Pepe meletakkan merea di hadapan pertengahan babak kedua dengan penyudah hebat  tetapi Lewis Dunk menyamakan kedudukan dan Maupay meraih gol kemenangan dalam masa kecederaan.

“Saya rasa setiap permainan berbeza sama sekali.

“Ketika saya bercakap mengenai pertandingan, ada perincian ketika anda harus meneruskannya dan dari segi pengurusan permainan yang mana kami harus melakukan banyak peningkatan.

“Tetapi kami merupakan skuad yang sangat muda.

“Saya tidak mahu menggunakannya sebagai alasan kerana ia masih lagi permainan bola sepak dan tiada masalah pada usia berapa anda bertanding, tetapi pada tahap ini anda tidak dapat melakukannya,” ujar Arteta.

Kemenangan untuk Brighton melonjakkan mereka lima mata daripada zon penyingkiran dengan baki lapan perlawanan. – AFP

See author's posts


Panda Yi Yi, Sheng Yi dihantar pulang ke China Mei ini

KUALA LUMPUR: Orang ramai hanya memiliki tempoh kira-kira sebulan setengah untuk melihat aksi comel anak panda Yi Yi dan Sheng Yi di Zoo Negara, sebelum kedua-dua anak panda gergasi itu dihantar pulang ke China, Mei ini.

Timbalan Pengarah Zoo Negara, Rosly@Rahmat Ahmat Lana berkata, kerajaan China telah memberi lampu hijau untuk Malaysia menghantar semula kedua-dua anak panda berkenaan, setelah ia tertangguh beberapa tahun akibat pandemik Covid-19.

“Bagaimanapun tarikh sebenar penghantaran masih belum diperoleh, namun mungkin pada pertengahan Mei ini. Anak panda ini akan dihantar terus ke Chengdu,” katanya ketika dihubungi Bernama.

Pasangan Panda Gergasi, Fu Wa dan Feng Yi dipinjamkan kepada kerajaan Malaysia pada 2014 untuk tempoh 10 tahun, sempena ulang tahun ke-40 terjalinnya hubungan diplomatik Malaysia dan China.

Program pinjaman di bawah Perjanjian Kerjasama Pemuliharaan Panda Gergasi Antarabangsa itu, membolehkan Malaysia berpeluang menjalankan penyelidikan mengenai pemuliharaan Panda Gergasi, selain membangun dan melatih kepakaran tempatan.

Sehingga kini, pasangan panda berkenaan yang dinamakan semula sebagai Xing Xing dan Liang Liang, melahirkan tiga ekor anak panda iaitu Nuan Nuan yang dilahirkan 18 Ogos 2015, Yi Yi (14 Jan 2018) dan Sheng Yi pada 30 Mei 2021.

Nuan Nuan telah dihantar pulang ke China pada 2017.

Mengikut perjanjian, setiap anak panda gergasi perlu dihantar pulang ke China apabila usia mencecah 24 bulan dan tidak melebihi usia empat tahun.

Kehadiran panda di Pusat Konservasi Panda Gergasi itu juga antara lain turut menyumbang kepada peningkatan jumlah pengunjung dan membantu meningkatkan pendapatan Zoo Negara.  – Bernama

See author's posts


Dewan Rakyat lulus RUU Kewangan 2021

KUALA LUMPUR: Persidangan Dewan Rakyat semalam meluluskan Rang Undang-Undang (RUU) Kewangan 2021 yang mendapat sokongan lebihan suara.

Timbalan Speaker Dewan Rakyat Datuk Seri Azalina Othman Said mengumumkan kelulusan RUU itu yang telah dibahaskan oleh 15 Ahli Parlimen semalam dan disusuli dengan bacaan kali kedua dan ketiga semalam.

Timbalan Menteri I, Kewangan Datuk Mohd Shahar Abdullah telah membentangkan RUU tersebut pada 9 November lepas bagi bacaan kali pertama yang turut melibatkan pindaan ke atas lapan akta dalam usaha melaksanakan Bajet 2022.

Ini melibatkan Akta Cukai Pendapatan 1967, Akta Cukai Keuntungan Harta Tanah 1976, Akta Setem 1949, Akta Petroleum (Cukai Pendapatan) 1967, Akta Cukai Aktiviti Perniagaan Labuan 1990, Akta Penggalakan Pelaburan 1986, Akta Kewangan 2012 dan Akta Kewangan 2018.

Ketika menggulung perbahasan RUU itu semalam, Mohd Shahar berkata, Kementerian Kewangan komited dalam memastikan akta ini tidak memberi kesan negatif kepada rakyat melalui pelan pelaksanaan lebih telus dengan hasil tambahan itu dapat disalurkan kepada program pemulihan negara.

Malah katanya, aspek berkaitan penarikan pengecualian sumber pendapatan asing itu telah diteliti dengan kajian berkaitan turut dibuat sejak dua tahun lepas.

Menurutnya, ini melibatkan sesi libat urus Kementerian Kewangan dengan pihak berkaitan termasuk penyediaan kertas konsep oleh pihak Lembaga Hasil Dalam Negeri selain menerima pandangan menyeluruh daripada pelbagai pihak berkepentingan.

“Kementerian Kewangan juga perlu mengambil kira penglibatan dan komitmen di peringkat antarabangsa seperti Pertubuhan Kerjasama Ekonomi dan Pembangunan (OECD) dan Kesatuan Eropah (EU) dalam menetapkan dasar percukaian semasa.

“Kita juga kekal terbuka menerima segala pandangan, termasuk menubuhkan sebuah pasukan petugas melibatkan kementerian ini, agensi kutipan cukai dan pakar percukaian yang mewakili pelbagai industri bagi membincangkan mekanisme ke arah memastikan pelaksanaannya secara lancar pada Januari 2022,” katanya.- Bernama

See author's posts


Wang bantuan persekolahan hilang: Wujud pelanggaran SOP

IPOH: Terdapat pelanggaran prosedur operasi standard (SOP) kewangan sewaktu pengeluaran wang bantuan awal persekolahan berjumlah lebih RM100,000 yang dilarikan individu dalam satu kejadian di Beranang, Selangor semalam.

Menteri Pendidikan Fadhlina Sidek (gambar) berkata itu antara maklumat awal yang diterima pihaknya dan kes itu kini dalam siasatan polis serta Jabatan Pendidikan Negeri (JPN) Selangor bagi mengenal pasti punca kejadian.

Menurut tatacara pengeluaran wang tunai yang dikeluarkan Kementerian Pendidikan, pengeluaran wang tunai hingga RM10,000 oleh pengetua atau guru besar hendaklah diiringi dua guru atau mendapatkan perkhidmatan pengiring daripada polis jika mengeluarkan wang tunai melebihi RM10,000.

“Kita ambil serius kerana kehilangan ini melibatkan jumlah yang cukup besar dan SOP kewangan telah dilanggar, kita ada SOP yang ketat bahawa (pengeluaran wang) lebih RM10,000 mesti ada pengiring, ini kan pula satu jumlah yang amat besar.

“Kita sedang menunggu laporan polis dan JPN Selangor, kemudian kita umumkan tindakan yang akan diambil,” katanya selepas melawat Sekolah Kebangsaan Chepor di sini hari ini.

Dalam kejadian 10 pagi semalam, seorang guru besar berputih mata selepas wang bantuan awal persekolahan berjumlah RM109,000 yang diperuntukkan untuk sebuah sekolah di Beranang hilang selepas dilarikan individu yang memecah tingkap kenderaannya di Semenyih.

Menurut Ketua Polis Daerah Kajang ACP Mohd Zaid Hassan, berdasarkan keterangan guru besar terbabit, mangsa yang berpengalaman 10 tahun mengendalikan transaksi pengeluaran wang tidak membuat sebarang permohonan polis pengiring kerana sudah biasa melakukan sebegitu.

Fadhlina berkata pihaknya tidak akan berkompromi dalam hal berkenaan.

Beliau berkata kementerian akan mengembalikan semula wang itu kepada sekolah berkenaan memandangkan ia hak yang perlu dipulangkan kepada murid sekolah melalui proses yang sepatutnya.

“Tindakan kepada guru besar pula kita serahkan kepada JPN dan pihak polis. Ini untuk memberi jaminan bahawa kes ini sedang disiasat dengan teliti,” katanya.

Terdahulu, beliau meluangkan masa melawat Sekolah Kebangsaan Seri Tanjung, Tanjung Rambutan sebelum ke Sekolah Kebangsaan Chepor dan mengumumkan peruntukan untuk sekolah masing-masing sebanyak RM400,00 serta RM150,000 bagi tujuan penambahbaikan termasuk penyelenggaran sekolah. – Bernama.

See author's posts